text:
मूलतः मधुबनी जिलान्तर्गत सिमरी (भोजपरौल) नामक गामक
रहनिहार मैथिलीक सुप्रसिद्ध गायक विकाश झा जिनक एखन धरि आठ-न' भाखामे दर्जनों एलबम, फिल्म, भारत स’ नेपाल धरि सांस्कृतिक कार्यक्रममे गायन, टी॰वी॰
चैनल पर कार्यक्रमक प्रस्तोता के रूपमे प्रसिद्ध आ मिथिलांचल केर बूढ़ स’ ल’ क’ नेन्ना धरि मने सभ वर्गक
लोक हिनक आवाज के प्रशंसक छथि। दिल्ली में विकास झा जीक संग भेल युवा गीतकार मनीष झा "बौआभाइ"क भेंटवार्ताक अंश :
घ’र में अहाँ स’ पूर्व संगीतक केहेन परिवेश रहल अछि आ अहाँके केहेन सहयोग भेटैत रहल अछि ?
जहाँ तक घरक परिवेश के गप्प अछि त’ हमर विश्वास करू, हमरा स’ पहिने संगीत में किनको कोनो खास अभिरुचि
नञि छलनि आ नें कियो सक्रिय छलाह, मुदा किछु ने किछु संगीत
सब में बसैत छैक जकर एक उदाहरण एना अछि- हमर बाबा के मुंहलगुआ छ्ल सोनमा, जकर घर हमरा घर स’ करीब डेढ़ किलोमीटर दूर रहै आ बीच
में चौरी रहै । बाबा के जहन कोनो बेगरता होइन त’ ओतहि स’ हल्ला करथिन सोनमा छिऐ रै ! रै सोनमा ! ओ सुनि जाइ आ दौड़ल आबि जाइ । हमरा
बुझने ओ टान (रेंज) बाबा स’ आबि गेल अछि । बाबूजी गाबथि त’ नञि मुदा फिल्म खूब देखै छ्लाह, त’ ई बूझू जे भाव (फीलिंग) ओत’ स’ आबि गेल अछि । माँ हमर विद्यापतिक गीत गबैत रहैत छलीह आ लोक व्यवहारक गीत
सब लिखै छलीह, हालांकि हुनक लिखल एक पराती “पूजब चरण हम तोर” एक एलबम “हे
अम्बे मैया” में गेने सेहो रही । मिलाजुला क’ सभक किछु ने किछु अंश हमरा में निहित अछि । जहाँ तक सहयोगक गप्प छै त’ माँ-बाबूजी, अर्द्धागिनी आ दुन्नू बालक (आदित्य आ अनूप)
हमरा भरपूर सहयोग करैत छथि।
अपन एकेडमिक शिक्षा दीक्षाक क्रम केना की रहल छै ?
देखियौ भाइ इमानदारी के गप्प ई छै जे हमरा पढ़ाइ लिखाइ में
कहियो मोने नञि लागय आ मैट्रिक-इंटर तक इएह लागय जे पढ़नाइ बाध्यता अछि, जहन कि पढ़’ लिख’ में तेज रही, असगरुआ रही
त’ घर में सभक ध्यान हमरा पर रहब सेहो स्वाभाविके छल,मुदा हमर ध्यान पढ़’ स’ बेसी
संगीत दिस लागल रहैत छल । ओना त’ हमर प्रारम्भिक शिक्षा
कलकत्ता में भेल अछि कारण पिताजी ओतहि नोकरी में छ्लाह आ बाद में हम सब गाम आबि
गेलौं त’ स्नातक धरिक शिक्षा फेर गामे दिस स’ सम्पन्न भेल ।
संगीतक क्षेत्र में एखन धरिक यात्रा के केहेन
अनुभव रहल अछि आ एकरा कैरियर बनेबा लेल की की संघर्ष सब कर’ परल, विस्तृत जानकारी देल जाउ ?
जेना कि हम कहलौं अछि जे हमर पिताजी फिल्मक बड्ड शौकीन, ओ हमरा छोटे स’ संगे फिल्म सब देखब’ ल’ जाइत
छला आ कने कने स्मरण अछि किछु फिल्मक नाओं जेना- “ममता गाबय
गीत”, “निकाह” आदि
। हमरा बच्चे स’ एकटा आदति रहल अछि जे कोनो गायकक आवाज जे
नकल कर’ के । “निकाह” फिल्म में महेन्द्र कपूर के गाओल एक गीत “अभी अलविदा
मत कहो दोस्तों” स’ बड्ड प्रभावित भेल
छलौं आ ओतहि स’ गीत गेबाक स’ख हेब’ लागल । किछु दिनक बाद जहन गाम एलौं त’ गामक नाटक सब
में लड़की के रोल हमरे करबाक रहैत छल । एकटा नाटक “कच्चे
धागे” में हमरा हीरो के प्रतीक्षा में एक गीत गाबक छल “बड़ी देर भयो नंदलाला” ई गीत गबितहि लोक सभक प्रशंसा,ईनाम आ थोपड़ी त’ हमरा मनोबल के अकास ठेका देलक ।
गेबाक स’ख आब त’ तत्तेक बेसी रहए जे
गाम में कतौ प्रोग्राम होइ त’ हमर कान ठाढ़ ! ओना हमरा
भूत-प्रेत के बड्ड ड’र होइ छल मुदा प्रोग्रामक नाम पर
कलमे-गाछिये द’ क’ परा जइयै आ इच्छा
रहै छल जे एकोटा गीत गाब’ के अवसर भेटि जाए । घर में अइ
दुआरे कत्तेक बेर मारिओ खेने छी । हम १९९४ ई॰ में दिल्ली आबि गेलौं नोकरी चाकरी स’ समय भेटै त’ स्टेज सब पर गीत सेहो गबैत छलौं । किछु
दिनक बाद विवाह भेल । पत्नी के संगीत में बेसी अभिरुचि देखलियनि ओ ह्मरा एहि
क्षेत्र में प्रोफेशनल बनि उतरबाक आग्रह केलनि आ संगे-संग ह्मरा वास्ते गीत सब
सेहो लिख’ लगली तें गीतकारक रूप में “रानी
विकास” के नाम स’ सेहो देखने हेबनि ।
संजोग एहेन जे जहन हम ठानि लेलौं जे आब व्यावसायिक रूपे गायकी के अपनाबी त’ हमरा चांस सेहो खूब भेट’ लागल आ ई आभास भेल जे
संगीत के विधिवत शिक्षा लेब आवश्यक अछि आ ओही क्रम में मैथिली के चर्चित गायक
मिथिलारत्न पं॰ कुंजबिहारी मिश्र जीक संपर्क में १९९८ में एलौं आ ओएह कतौ कतौ
प्रोग्राम सब में ल’ जाए लगला । कार्यक्रमक संग-संग हुनका स’ गेबाक अदा, मंच पर कोना प्रस्तुत होइ, मुरकी,खटका आदि केर बारीकी गुर सब सिखबाक अवसर भेटल
तें हुनक स्थान हमरा वास्ते प्रथम गुरु के रूप में रहतनि । १९९९ में पहिल एलबम “परदेशी भ’ गेलौं” जे कि नीलम
कैसेट स’ बहराएल रहए । बाद में बनारस घरानाक चंद्रभाल मिश्रा
जी स’, मिथिलेश सिंह जी आदि गुरु सभ स’
सेहो सिखबाक अवसर भेटल अछि ।
एकटा गप्प अहाँ बीच में कहलौं जे असगरुआ रही तें
घर में सभक ध्यान हमरा पर रहब स्वाभाविके छल आ प्रोग्राम देखि क’ वा क’ क’ आबि त’ माइर सेहो खाए परय
। की एहि स’ ई नञि बुझा रहल अछि जे चाहे ओ समय छल वा आजुक
समय होइ अभिभावक कहियो संगीत में बच्चा के कैरियर बनेबा लेल जोखिम नञि लेब’ चाहै छ्ला वा अनुमति नञि देलनि ! अहाँके की कहब अछि ?
देखियौ भाइ सभक अभिभावक इएह चाहै छथि जे हुनक संतान सुखक
जीवन व्यतीत करय आ इहो बात निश्चित छै जे संगीत क्षेत्र में जोखिम छै, मुदा जोखिम ओकरा लेल छै
जे संगीत के संगीत नञि बूझि माने बिना कोनो शिक्षा दीक्षा के लागल छी। प्रयास करब
नीक गप्प कारण सफलतो ओकरे भेटै छै मुदा शिक्षा में गाब’ के
तौर-तरीका, लय, ताल, मात्रा आदि जे किछु तकनीकी ज्ञान छै ओइ वास्ते त’
कोनो गुरु स’ ज्ञान लेब आवश्यक छै । प्रारम्भ में संघर्ष
जरूर छै मुदा कैरियर निश्चित अछि ।
अहाँ अपन कोनो एहेन अनुभव कहू जे संगीत में
कैरियर बनेबा में अवरोधक भेल होएअ आ नवोदित कलाकार कें ओइ अवरोध स’ पूर्व चेतबाक
अवसर भेटि जाइन !
नीक अनुभव पूछल! एखन धरि मैथिली के अलावे हिन्दी, बंगाली, हरियाणवी आदि कम स’ कम आठ-न’
भाषा में गीत गेलौं अछि मुदा एकटा मैथिली गायकक रूप में हमरा सबस’ बेसी संघर्ष कर’ परल अछि आ कत्तेको ठाम अवरोध भेल
अछि, कारण अपन मैथिल कलाकार में गुणक त’ कोनो अभावे नञि छनि मुदा ताहू स’ पैघ अवगुण ई छनि
जे मनोबल बढ़ेबा स’ पहिने तत्तेक मेख-बृख देखेता जे अहाँ
कलाकार बनबाक सपना त’ बिसैरे जेबै । एक बात कहू जे जहन मनीष
जी गीतकार छथि त’ हमरा ई स्वीकार’ में
दिक्कत कियैक ? हमरा संग एहेन कत्तेको बेर भेल अछि जे पुरान
कलाकार सब संगे ल’ त’ गेला मुदा बिना
गीत गबेने घुरा देलनि कारण हम नव रही आ हुनका ई ड’र रहनि जे
हमर कार्यक्रम खराप नञि भ’ जाए । भाइ एकटा गप्प कहू जे सब
दिन अहीं गीत लिखैत रहबै ? सब दिन हमही गीत गबैत रहबै? से हेतै आ कि हमहू सब कहियो बूढ़ हेबै ! अहाँके माध्यमें हम हुनका लोकनि
धरि ई संदेश पहुंचाबाय छी जे नव लोक के अवसर दियौ आ दियबियौ ।
एखन हमरा लोकनिक नवतुरिया चाहे ओ राजनीति स’ होइथ, संगीत स’ होइथ वा शिक्षा क्षेत्र स’ होइथ अनेकानेक सोशल मीडिआ वा धरना प्रदर्शन आदि के माध्यमें मैथिली भाषा
आ मिथिला राजक माँग हेतु आंदोलित छथि । अपनें केहेन समर्थन करै छी ?
हम मिथिला राजक पूर्ण समर्थक छी तै में कोनो दूमत नञि ।
भाषाक प्रति वर्तमान में सबस’ बड़का समस्या ई छै जे हम अहाँ एखन मैथिली-मैथिली-मैथिली क’ रहल छी, मुदा हमसब (मैथिल) अपनहि घर में कनियाँ स’ ल’ क’ बच्चा तक सबस’ हिंदीये में बात करै छी । भाषा कोनो बेजाए नञि होइ छै मुदा सभक अपन अपन
स्थान छै ने यौ ! की हम अहाँ ज़िम्मेवार नञि छियै मैथिली केर गर्दनि काट’ लेल । हमरा एकटा प्रयास आ सपना सब दिन रहल जे मैथिली संगीत के कतौ ताहि
ढंग स’ प्रस्तुत करी जे अमैथिल समाज के लोक ई कहए जे मैथिली
एहेन सुंदर होइ छै नञि कि ई कहए जे मैथिली एहने होइ छै । ई सोच जहन विकसित होमय
लगतै त’ एत्तेक बाधा नञि रहतै मिथिला राजक संबंध में ।
एखन जेना कि चर्चा कएल जे मैथिली के अलावे हिन्दी
आ आन-आन भाषा में सेहो गेबाक अवसर भेटल अछि त’ ई कहू जे जहन मैथिली में एतेक
संघर्ष कर’ परल त’ हिन्दी में त’ आर बेसी कर’ परल हएत । स्मरण होए त' किछु फिल्म आ जिंगल आदि के सम्बन्धमे जनतब देल जाउ ।
इएह त’ बिडम्बना छै जे मैथिली स’ बेसी अवसर
हिन्दी में भेटि रहल अछि जकर एक टा उदाहरण एना अछि- कोनो कलाकार के नाम नञि लेबय
चाहब कतेक बेर एहनो भेलए जे कहला-विकाश जी काल्हि स्टूडिओ आबि जाउ मुदा रातिए में
दिमाग घूमि गेलनि जे नञि हिनका स’ नञि गबैब कहीं गीत हिट भ’ गेलै ! हिन्दी में कम स’ कम एहेन दुर्दिन नञि देख’ परैइयै जिनका संग बात होइत अछि ओ विश्वास करै छथि अवसर दै छथि। हमरा मोन
अछि हम एकटा मैथिली गीतक रेकोर्डिंग करैत रही त’ एक गोट
हरियाणवी फिल्मक निर्देशक दिनेश कौशिक जी कें हमर आवाज में उदित नारायण जीक झलक
बुझेलनि हमरा ऑफर केलनि आ फिल्म “दुश्मनी की आग” में वन्दना वाजपेयी जीक संग गेबाक अवसर देलनि तकरा बाद हरियाणवी फिल्म-बारह बीघा ज़मीन, गोली, पगड़ी आदिमे सेहो गेबाक अवसर भेटल । ओही क्रम में हिन्दी फिल्म आ विज्ञापन
जगत स’
जुड़ल किछु निर्माता लोकनि संपर्क में एला आ अवसर देलनि जेना कि हमर गाओल
जिंगल-सोनालिका ट्रेक्टर वास्ते , भारत सरकार द्वारा
अल्पसंख्यक आयोग वास्ते , केन्द्रीय भंडारण निगम वास्ते , शिक्षा मंत्रालय वास्ते, जल संसाधन मंत्रालय
वास्ते, स्वरोजगार योजना वास्ते,
इंडियन ऑयल वास्ते , दूरदर्शन पर प्रसारित सीरियल “कोंपल” के टाइटल सॉन्ग , ज़ी
टीवी पर प्रसारित होमय बला सीरियल “हम लेंगे जनम दोबारा”
के टाइटल सॉन्ग, हिन्दी फिल्म “लव इन टेंशन” में बतौर संगीत निर्देशक आ गायक (सह
गायिका-ममता शर्मा, कल्पना) आदि के रूप में । एलबम सभक नाओं मोन राखब मोसकिल अछि कारण बहुत रास अछि मुदा एक टटका आब' बला "नवका पाहुन" जाहि मे अहाँक लिखल गीत "ब्याहक बेदी परमे बैसल" हमरा बड्ड बेसी पसीन परल । मैथिली फिल्ममे एखन धरि - सौतिनक बेटी, हाफ-मर्डर, सेनुरक मोल अनमोल, प्रेम प्रतिज्ञा, राधा संग मोहन, सजन घर जेबै कोना आदि फिल्मक वास्ते अपन स्वर देलौं अछि ।
हमरा बुझने विकाश जी मिथिलाक घरे-घर अपन पहिचान
बना चुकल छथि, चाहे ओ गायकक रूप में होइथ , अभिनेता के रूप में
होइथ वा कि टीवी चैनल के कार्यक्रम प्रस्तोता के रूप में होइथ मुदा विकाश जीक गाओल
एक गीत “आइ मूड बनल छै गे ........” जे
कि हिट त’ जबर्दस्त भेल मुदा किछु बुद्धिजीबी वर्ग में
आलोचना के लेल सेहो जानल जाइत अछि । कोन एहेन मजबूरी छल आ आगां कोना चेतब ?
हम एकरा आलोचना नञि मानब कारण ज’ एकरा समाज में पूर्ण रूप
स’ तिरस्कृत क’ देल जइतै आ एक्कहु टा
कैसेट नञि बिकैतै त’ हम मानि जइतौं मुदा से नञि भेलै खूब लोक
कीनि-कीनि क’सुनला । खैर रहल बात गीत के के त’ ई हमर मजबूरी छल जे जाहि समय में हमरा मौका कम भेटय आ विकल्प नञि रहय ओहि
समय में ई कंपनी हमरा अवसर देने रहय आ हम गीत गेबाक वास्ते अनुबंधित छलौं । हुनका
बजार स्थापित करबा लेल भोजपुरी जेंका मैथिली में सेहो किछु मसल्ला के खगता छलनि
तें ई कंपनी के प्रयोग छल हम्मर नञि । ई गीत ज’ अहाँ सुनलौं
त’ अहाँ बाबा नागार्जुन रचित इहो गीत सुनने हैब “भगवान हमर मिथिला सुख शांति के घर हो” । हमर कहक
अभिप्राय ई अछि जे लोक ई बुझौ जे ज’ विकाश ओ गीत गाबि सकैइयै
त’ इहो गाबि सकैइयै । अहाँ आलोचक स’
चेता देलौं से नीक लागल आ संगे इहो कहब जे आब हम कोनो कंपनी स’ कोनो प्रकारक अनुबंध स’ मुक्त छी तें भविष्य में
हमर प्रयास रह्त जे ओहेन गीत नञि गाबी जाहि स’ किनको कोनो
कष्ट होइन ।
जहिना भोजपुरी आ हिन्दी फिल्म जगत में गायक लोकनि
के अभिनय हेतु
अवसर भेटैत रहलनि अछि तहिना आब मैथिली में सेहो ई परम्परा देखि रहल
छी । अहाँ लग एहेन कोनो प्रस्ताव अछि वा अभिनय केलौं अछि ?
अभिनय में हमर अभिरुचि प्रारम्भे स’ रहल अछि । कहबे केलौं
अछि जे हम गामक नाटक में नायिका के रोल खूब लेने छी । हम जहन नीलम कैसेट स’ जूड़ल रही त’ एलबम “जट-जटिन”
में अभिनय करबाक अवसर भेटल रहए । किछु दिन धरि अहिना बहुतो एलबम सभ
में अभिनय केलौं मुदा हमर ध्यान सदिखन गायकी दिस रहैत छल तें ओकरा प्राथमिकता देइत
रहलौं आ सक्रिय रहलौं । अपनें जाहि गीतक चर्चा उपर केलौं अछि ओहि वीडियो में हमर
चेहरा सेहो देखने हएब आ ई गीत तत्तेक हिट भेलै जे भोजपुरी क्षेत्रमे सेहो बेस
चर्चित रहल आ भोजपुरी फिल्म निर्देशक-रामाश्रय राज आ निर्माता-राजेश सिंह जीक
सद्प्रयास स’ एक गोट भोजपुरी फिल्म “पैसा
नाच नचाबेला” में मुख्य अभिनेता के किरदार वास्ते प्रस्ताव
आएल आ हम स्वीकृति देइत एहि फिल्ममे मुख्य नायिका-त्रिशा खान केर संग अभिनय केलौ । आब जहन मैथिली फिल्मक निर्माता लोकनि के जानकारी भेटलनि त’ ओहो लोकनि संपर्क केलनि अछि आ एखन बहुत रास फिल्मक प्रस्ताव अछि मुदा एखन
शुरूआत नञि भेल अछि मने निर्णयाधीन अछि ।
अपने मैथिली क्षेत्र में आब एक स्थापित अभिनेता आ
गायकक संग-संग प्रस्तोता के रूपमे सेहो जानल जाइत छी तें टी॰वी॰ चैनलक मादे ई कहल जाउ जे एखुनका
परिवेशमे मैथिलीक प्रचार प्रसारमे जे एकर बेसी आवश्यकता छलैक आ तेहेन सन
परिस्थितिमे सौभाग्य मिथिला बंद हेबाक की कारण भ’ सकैत अछि ?
आगाँ अही चैनल के पुनर्स्थापित करबा वा कोनो नव चैनल केर सुसंचालन हेतु कोन एहेन
बात के धेआनमे राखल जेबाक चाही ?
सौभाग्य मिथिलाक संग हमर काजक अनुभव बहुत नीक रहल अछि ।
जेनाकि अपनें लोकनि हमरा बेर-बेर देखने हएब आ एहि चैनलक बेसी स’ बेसी कार्यक्रम,धारावाहिक आदि के टाइटल सॉन्ग गेबाक अवसर सेहो भेटल मुदा एहि सभक बीच
अकस्मात एकर बंद हेबाक कारण बुझबामे नञि त’ आएल आ नञि बुझबाक
चेष्टा कएल । जाहि हिसाबे ई अपन गति पकरने जा रहल छल तै स’
एहेन अनुमानो नञि छल जे एकाएक बन्द भ’ जाएत । मिथिलाञ्चलमे
नञि त’ पाइके अभाव छै आ नञि प्रतिभाके । बहुत निर्माता एहेन
छथि जे मैथिल छथि,जिनका पाइ छनि आ मिथिला विकास हेतु अभिरुचि
सेहो छनि मुदा कला संगीत के अनुभव नञि के बराबर छनि । मैथिली कला संगीत केर
विकासमे एक बड्ड पैघ बाधा छै भाइ-भतीजावाद के मने ई हमर मित्र छथि तें संगीतकारमे
हिनके नाम हेबाक चाही भले ही हुनका संगीतके “अ”
शब्द नञि अबैत होइन, ई हम्मर काका छथि त’ ई हम्मर मामा छथि देखैमे बड्ड सुन्दर छथि तें हिनका हीरो बना दियौन
आदि-आदि । सर्वेक्षण के आधार पर नीक नीक प्रतिभा के मौका देथुन । हमर बहुतो एहेन
मित्र छथि जिनकामे कला भरपूर छनि मुदा हुनका निर्माता सभक सोझा बेसी ढ़ीप-ढ़ाप नञि
देल होइ छनि तें ओ लोकनि एखन धरि अवसर पाबय स’ वंचित छथि आ
हमरा बुझने ज’ ओहेन-ओहेन व्यक्ति के मौका देल जाय त’ मैथिलीक संग-संग हुनका लोकनिक सेहो कल्याण हेतनि आ मैथिली फिल्म उद्योग
के एक व्यावसायिक रूपमे स्थापित हेबामे कोनो दिक्कत नञि हएत ।
मैथिली संगीतमे किनक स्वर अपनेके सबस’ बेसी प्रभावित
करैत अछि ?
ओना वर्तमानमे हमर सबस’ प्रिय गायक छथि उदित नारायण झा जिनक पहचान
मैथिली स’ ल’ क’
विश्व मंच धरि छनि । रहल बात मैथिलीक त’ एखुनका जत्तेक गायक
छथि हमरा सभक आवाज नीक लगैत अछि कारण सबकें अपन अपन अनुभव आ प्रस्तुतिकरण के
अलग-अलग शैली छनि तथापि हम सबस’ बेसी हरिनाथ झाक स्वर स’ प्रभावित होइ छी आ हुनक एक-एक गीत हमरा बहुत कर्णप्रिय लगैइयै ।
अपनें जहिना श्रेष्ठ आ गुरु लोकनिक अनुसरण करैत
एहि क्षेत्रमे अग्रसर भ’ रहल छी तहिना नव कलाकार लोकनि के प्रोत्साहित करबा हेतु केहेन मार्गदर्शन
देमय चाहबनि ।
हुनका लोकनिक वास्ते हम इएह कहब जे अहाँ जे काज करै छी
ओहिमे समर्पणताक संग धैर्य राखक चाही ताहि लेल या त’ शिक्षा लिय’ वा समय
के प्रतीक्षा करू आ ई नञि सोचियौ जे गंदा गीत गाबि क’
रातोरात स्टार भ’ जाएब । मैथिली श्रोताकें कखनो हल्लुक नञि
बुझियौन कारण मैथिल श्रोता बहुत ज्ञानी होइ छथि आ किछुओ गाबि क’ संतुष्ट क’ देबनि से असंभव अछि । अपना दिसक लोककें
एकटा गप्प हमरा कहियो स्वीकार्य नञि भेल जे मैथिली कला संगीत में कैरियर नञि छै, ई मात्र अफवाह अछि सच्चाई नञि । हमर कमाइ केर सबस’
बेसी हिस्सा मैथिली भाषा स’ अछि, ज’ से नञि रहितइ त’ हमर गुजर नञि चलितए तें ई अफवाह पर
नञि जाउ एहिमे कैरियर आ कमाइ दुन्नू छै, निर्भर करै छै जे
अहाँ कत्तेक ईमानदारी आ लगनशीलता स’ एकरा प्रस्तुत करैत
छियैक ।
अपनें संग भेल वार्तालापक क्रममे बहुत किछु नव
अनुभव भेटल आ आशा अछि जे नवतुरिया लोकनि लाभान्वित सेहो हेता आ मैथिली श्रोता कें
अपनेंक व्यक्तिगत जीवनक संबंधमे जनतब भेटतनि। अपन बहुमूल्य समय देबा वास्ते हृदय स’ आभार ।
मनीष जी अहूँ के बहुत-बहुत धन्यवाद । हमरा आशा अछि जे जहिना
मैथिली श्रोता कें हमरा प्रति सिनेह बनल छनि ओ बनेने रहथु आ हमरा स’ जे किछु अपेक्षा छनि ओकरा
पूर करबा लेल हम हरसंभव प्रयास करब । जय मिथिला ! जय मैथिली !!


c: text/html

text:
पटना। कला, संस्कृति आ युवा कार्य मंत्री डा.सुखदा पाण्डेय कहलथि अछि जे राज्य क पुरातात्विक स्थल आ स्मारक क संरक्षण आ विकास पर 100 करोड़ टका खर्च होएत। इ राशि 13म वित्त आयोग स धरोहर प्रक्षेत्र लेल केन्द्र सरकार स अनुशंसित भेल अछि। विधान परिषद मे विनोद कुमार सिंह क सवाल क जवाब दैत ओ कहलथि जे केन्द्र सरकार स राशि प्राप्त भेला पर प्रथम चरण मे 50 करोड़ टका मधुबनी जिला क मधेपुर प्रखंड क द्वालख स्थित महादेव मंदिर आ लक्ष्मीनारायण मंदिर क अलावा 28 पुरातात्विक स्थल क विकास काज पर व्यय कैल जाएत।
maithili news, mithila news, bihar news, latest bihar news, latest mithila news, latest maithili news, maithili newspaper

robotstxt: allowed

filter: keep


text:
अनचिन्हार आखर
क प्रादुर्भावक उपरांत पछिला दू-तीन वर्षमे मैथिलीमे खूबे गजल
कहल गेल अछि . एहनेमे आशीष अनचिन्हारकेॅ मंडलीमे रहल युवा कवि चंदन कुमार
झाक
गजल संग्रह आयल अछि 'मोनक बात'
. ई चंदन जीकेॅ प्रकाशित पहिलुक पोथी
अछि , जकर प्रकाशन 'श्रुति प्रकाशन
'क द्वारा कयल गेल अछि . एहि पोथीमे ओ
बहुते सरल आ खांटी मैथिलीमे अपन देखल, सुनल ओ भोगल बात गजलक मादे कहलनि अछि
,जे कतौ नइ कतौ अहाॅकेॅ मोनक बातसॅ जरूर मेल खाएत . संग्रहमे गजलक अलाबे
रूबाइ, हजल ,बाल गजल आ कता सेहो सम्मिलित अछि . प्रस्तुत अछि एहि संग्रहसॅ
किछु गजल - माॅडरेटर.
1.
नैनक बाण चलाकऽ हम्मर अपटी खेतमे प्राण लेलौं
झूठहि छल जे प्रेम-पिहानी से सभटा हम जानि गेलौं
सप्पत खएने रही अहाॅ जे आयब हमरा सपनामे
सपना देखब सपने रहलै निन्नो अहाॅ दफानि लेलौं
छल मोन जे प्रेम-रससॅ भीजा गढ़ब नूतन जिनगी
हम एहिमे सौरभ मिझरेलौं अहाॅ नोरसॅ सानि देलौं
मोन छल जे मुक्त गगनमे उड़ब अहाॅ आ हम संगे
उड़िलौं कतऽ अहाॅ जानि नहि हमरा एहिठाॅ छानि गेलौं
हमरा बिनु जॅ जीबि सकी तऽ जीबू अहाॅ सुखक जिनगी
तकिते बाट अहीॅक 'चंदन' काटब जिनगी ठानि लेलौं
वर्ण - 21
2.
किछु बात एहन जे कना गेल हमरा
जिनगीक नव माने सिखा गेल हमरा
सपनाक दुनिया छलहुॅ झूलैत झूला
तखनहि उठल बिर्ड़ो जगा गेल हमरा
पालन अपन पेटक करैए कुकूरो
आनोक हित जीबू बुझा गेल हमरा
अप्पन हरख हरखित रहैछै सभ क्यो
अनको दुखसॅ कानब बता गेल हमरा
'चंदन' मनुज जीवन बनय नहि अकारथ
जिनगीक सभ मकसदि गना गेल हमरा
मात्रा क्रम - 2212-2212-2122
3.
आब सूतल लोक जागि रहलैए
तें तऽ चोर बेछोहे भागि रहलैए
देखू लागल भीड़ चौबटिया पर
बेटा माॅ- बापकेॅ बेलागि रहलैए
बजारक भीड़मे तकैत एकांत
सूतय लेल लोक जागि रहलैए
चैतक पछबा सुड्डाह भेल घर
भादबमे धधकि आगि रहलैए
तबधल धरती दहेतै फेरोसॅ
सुगरकोना मेध लागि रहलैए
जरलै घर दहेलै डीह 'चंदन'
डटले लोक क्यो नै भागि रहलैए
वर्ण- 13
4.
रोटी महग महगे नून भेल छै
बोटी सुलभ सस्ता खून भेल छै
सौॅसे शहर सहसह लोक गजगज
गामक दलानो-घर सून भेल छै
प्रगतिक पथ भ्रष्टाचार अड़ल छै
नेता समाजक जनु घून भेल छै
खेती करय जे से दीन भेल छै
बइमान बेपारी दून भेल छै
करनी अपन नहि देखैत लोक छै
'चंदन' फुसिक खातिर खून भेल छै
5.
ककरो तऽ जुन्ना ऑत भेल छै
केयो खा-खा अपस्याॅत भेल छै
पिसा रहलै देशक जनता
कानूने व्यवस्था जाॅत भेल छै
बुड़िबके लोक नेता बनलै
विकास नेनाक खाॅत भेल छै
समाज बुड़लै बरू खत्तामे
संसद भोजक पाॅत भेल छै
वर्ण 11
6.
दानवी चोटसॅ मानवता थकुचल जाइए
चाॅगुरक नोकसॅ मनुक्ख बकुटल जाइए
भजारि-भजारि बिचार लोक भजार तकैछ
तैयो डेग-डेगपर भजार ठकल जाइए
नञ्गटे नचैत लोककेॅ धेयान कहाॅ छैक जे
नाच बढ़ल जाइए आ तेल सधल जाइए
जड़ा छातीकेॅ निकलैछ जे धुआॅ असमानमे
ओहिसॅ तप्त पृथ्वी हिमालयो घमल जाइए
'चंदन' रोगायल छाती कुंठित मोन लोकक
बस पाथरक मकान एतऽ बढ़ल जाइए
वर्ण 17
रचनाकार संपर्क :-
चंदन कुमार झा
मेल : cjha83@gmail.com
मो. : 09748405526


text:
भूमिहीन कए भेटल 2 लाख 60 हजार एकड़ क पर्चा
पर्चाधारी डेढ़ लाख परिवार कए नहि भेटल जमीन पर हक
नर्मदा कुमारी
पटना : भूदान क जमीन पर दबंग क कब्जा बरकरार अछि, मुदा ओहि स बेसी गंभीर सवाल अछि जे आखिर भूदान क जमीनक खाता सरकार लग किया नहि अछि। बिहार राज्य भू-दान कमेटी क अध्यक्ष शुभमूर्ति सेहो एहि गप स सहमत छथि। हुनकर मानि त आब मात्र पांच-छह सौ एकड़ भूमि बांटबा लेल बचल अछि। ज्ञात हुए जे राज्य मे भू-दान क तहत 6 लाख 48 हजार एकड़ भूमि उपलब्ध कराउल गेल छल। जाहि मे दरभंगा महाराज डा कामेश्वर सिंह असगर 51 हजार एकड जमीन दान केने छलाह। कुल भूदानक जमीन मे स 2 लाख 60 हजार एकड़ भूमि क पर्चा भूमिहीन कए देल जा चुकल अछि। जखन कि तीन लाख 80 हजार एकड़ भूमि क संबंध मे स्पष्ट जानकारी सरकार लग नहि अछि। सरकारक कहब अछि जे दाता ओहन जमीन सेहो दान देने छथि जे नदी, नाला आ पहाड़ अछि। सरकारक एहि दावा क बावजूद प्राप्त जानकारी क अनुसार तीन लाख 80 हजार मे स एखन तक केवल एक लाख तीन हजार एकड़ भूमि क संपुष्टि सरकार क सकल अछि, भूदान क 2 लाख 77 हजार एकड़ जमीन एखनो लापता अछि। ओना तत्कालीन भूमि सुधार आयोग क अध्यक्ष डी बंद्योपाध्याय सेहो अयोग्य भूमि क सर्वे क अनुशंसा केने छलाह, मुदा सरकार इ नहि करा सकल अछि। दोसर दिस भू-दान कमेटी क अध्यक्ष क अनुसार पर्चा रहबाक बावजूद प्रदेश मे डेढ़ लाख परिवार एखनो बेघर अछि। ज्ञात हुए जे एखन धरि भू-दान क वितरण योग्य दो लाख 60 हजार एकड़ भूमि कए साढ़े तीन लाख परिवार मे बांटल गेल अछि, मुदा पर्चा भेटलाक बावजूद डेढ़ लाख परिवार कए एखन धरि जमीन पर कब्जा नहि भेट सकल अछि। इ स्थिति शहरी आ ग्रामीण क्षेत्र मे समान रूप स अछि। आधिकारिक सूत्र क अनुसार सासाराम, गया, मधेपुरा, कटिहार आ चंपारण क ग्रामीण इलाका मे भू-दान क सर्वाधिक जमीन अतिक्रमण क चपेट मे अछि। ओतहि राजधानी पटना क कुम्हरार आ गंगा क कछैर क भूदान क जमीन पर अवैध कब्जा क नव भवन क निर्माण कैल जा रहल अछि। बिहार राज्य भू-दान कमेटी क अध्यक्ष शुभमूर्ति त प्रदेश कांगे्रस कार्यालय सदाकत आश्रम पर सेहो करीब एक एकड़ जमीन कब्जा करबाक आरोप लगा देलथि अछि। सवाल अछि भूदान क ओ जमीन जे भूमिहीन लेल दान कैल गेल अछि ओहि जमीन पर कौन जमींदार क कब्जा अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
रक्सौल। 31 अगस्त।
बिहार तेँ बिहार आब पड़ोसी देश नेपाल म' सेहो बिहारक लोग केँ शराब भेटब मुश्किल भ' रहल अछि। बिहार म' पूर्ण शराबबंदी कारण सँ लोग शराब पीबाक लेल नेपाल जायत छलाह, मुदा खबर भेटल कि नेपाल पुलिस बिहार सँ पहुँचल सभ शराबी केँ गिरफ्तार करि जेल भेज रहल अछि। सोमवार दिन बिहार केँ 45 शराबी केँ नेपाल पुलिस गिरफ्तार केलनि। जे भागबाक प्रयास केलनि हुनकर जैम केँ पिटाई भेल। कैल्ह मंगल दिन जखन सभ शराबी केँ होश आयल तेँ पुलिस सभ सँ जुर्माना वसूललनि आर दुबारा शराब पीबाक लेल नेपाल अयबा पर पाबंदी लगेलनि।
बिहार के बॉर्डर बला इलाका सँ शुरू भेल एहि अभियान केँ तहत कैल्ह मंगल दिन धरी 48 शराबी केँ गिरफ्तार कायल गेल। जाहि मेँ 3 वीरगंज आर 45 बिहार केँ नागरिक छला। वीरगंज पुलिस इनरवा, नगवा, छपकैया समेत कैको इलाका मेँ ई ऑपरेशन शुरू केना अछि।
पर्सा जिला के एसपी कहला कि ई अभियान मित्र राष्ट्र केँ पुलिसक नाते चलाओल गेल। बिहार सरकार नेपाल म' चली रहल अवैध शराब व बिहार केँ शराबी सभक गतिविधि पर रोक लगेबाक मांग केना छल। नेपाल पुलिस सीमा क्षेत्र म' अवैध शराब निर्माण केर खिलाफ सेहो अभियान चला रहल अछि।


text:
सोमवार, 28 अक्तूबर 2013
मात्रिभाषाक महत्व:-
शुक्रवार, 18 अक्तूबर 2013
कोजगराक गीत
कोजगराक गीत
आई कोजगरा धवल इजोरिया
चम-चम चमकै चान यौ
बाबु पान मखान बटै छैथ
माय करैया चुमान यौ ....
माँझ आँगन मे डाला राखल
तम्बा मे दुबि-धान यौ
पंडित काका दुर्वाक्षत लs
करै छैथ मंत्रक बखान यौ .....
चाँदीक थारी मे कौरी राखल
चमकैया मोतिक समान यौ
जीत हार के फैसलाक खातिर
भौजी सँ करै छी संग्राम यौ .....
पियर धोती पर दोपटा पाग
पहिर के होईया बड गुमान यौ
आई लगैया फेर मिथिला में
अवध सँ अयला श्री राम यौ
रचनाकार : दयाकान्त
सोमवार, 7 अक्तूबर 2013
विद्यापति स्मृति पर्व समारोह
विद्यापति स्मृति पर्व समारोह --
मनाओल गेल लाल बाग , लोनी , गाज़ियाबाद में
मनाओल गेल लाल बाग , लोनी , गाज़ियाबाद में
०१ अक्टूबर २०१३ क मिथिला सेवा समिति द्वारा विद्यापति पर्व समारोह खूब धूमधाम सँ लाल बाग लोनी ,गाज़ियाबाद में मनाओल गेल । जाहि के मुख्य अतिथि छलाह श्री मान राज नाथ सिंह जी , भाजपा के राष्ट्रीय अध्यक्ष , मुदा अतिआवश्यक कार्य के कारण ओ कलकत्ता चलि गेल छलाह , ताहि कारने ओ उपस्थित नहिभ सकलाह । किछु अतिथि राजनितिक गर्म माहौल के कारन सेहो उपस्थित नहि भ सकलाह सब कियो एकाएक व्यस्त भ गेल छलाह । परन्तु श्री मान मनोज धामा जी- भाजपा , अध्यक्ष नगर पालिका परिषद् लोनी ,गाज़ियाबाद अपन पूर्ण साम- दामक संग पधारि ई समारोह में उपस्थित भेलाह आ अन्य आमंत्रित अतिथि सेहो । संगहि दिल्लीक समस्त जानल - बुझल संस्था सँ जुड़ल पदाधिकारी एवं सदस्य लोकनि आमंत्रित छलाह , ओहि में सब संस्थाक अध्यक्ष व प्रतिनिधि लोकनि के मिथिला सेवा समिति द्वारा ख़ूब मोन सँ यथा साध्य यथा संभव माला, पाग , चादर आ स्मृति चिन्ह दय सुस्वागत कयल गेलन्हि । जाहि में मिथिलावासी सोसाइटी,डी. एल. एफ. अंकुर विहार, लोनी , गाजियाबाद कें अध्यक्ष श्री सुभाष कुमार झा व संस्थापक - सह महासचिव श्री संजय कुमार झाक विचार - विमर्शक संग - संग अन्य सहयोग पुरजोर रहन्हि । एहि विद्यापति पर्व समारोहक अति विशिष्ट अतिथि छलाह डॉ श्री उमाकांत झा सेवा निवृत व्याख्याता मैथिली विभाग - एम. एल . एस .एम कॉलेज दरभंगा । बहुत भाग्यक बात छल जे हमरा श्री मान रत्नेश्वर झा जीक द्वारा हुनक श्रोत भेटल नहि त ई मंच मैथिलिक विद्वान सँ सुशोभित नहि भ सकैत , श्री उमाकांत झा मंचक दीप प्रज्वलित कय मंच कें प्रकाशित आ गरिमामय बनौलन्हि आ संग देलखिन्ह श्री मनोज धामा जी व अन्य आमंत्रित अतिथि । हम श्री विजय झा जी कें बड्ड आभार व्यक्त करैत छियन्हि जे ओ डॉ श्री उमाकान्त झा जी के अपना संगे आनि आ ल जयबामे में हमर मदद केलन्हि , कारन डॉ उमा बाबू बयोब्रिद्ध भ चुकल छथि, श्री विजय जी जन जागृत मंच आ मिथिला राज्य निर्माण सेना सँ सेहो जुड़ल छथि । डॉ उमाकान्त जी मैथिलीक चारि गोट पोथी प्रकाशित छन्हि । हुनक चर्चा हम पहिनहु स्व० डॉ सुभद्र झाक लिखल पोथी नातिक पत्रक उत्तर में देख चुकल छि ,हुनक स्वभाव केरा पातक करवीर जकां सौम्य छनि, ई मंच हुनक स्नेह आ शुभाशीष सँ गद - गद भ गेल । हुनक एकटा बात समस्त मैथिल जन कें ध्यान रखबायोग्य अछि जे मंचक अध्यक्ष कखनो मंच नहि छोरथि जाहि सँ मंचक हालात मज़बूत रहैत अछि। आ दोसर एहन तरहक सम्मानित स्मृति पर्व समारोहक कार्यक्रम में जूता -चप्पल पहिर मंच पर चढ़नाई कठोर रूप सँ वर्जित हेबाक चाहि ।
आब हम किछु चर्चा करय चाहब विद्यापतिजीक सम्बन्ध में –
विद्यापति पर्व समारोह प्रायः मैथिलक संस्था व समुदाय के माध्यम सँ कातिक मासक मध्य आकि आस-पास मनाओल जाइत अछि । कारण हुनक देहावसान के सम्बन्ध में एकटा पद एहि तरहे प्रचलित अछि -
विद्यापतिक आयु अवसान ।
कातिक धवल त्रयोद्सि जान।।
एहि पद के अनुसार विद्यापतिक देहावसान कातिक मासक त्रयोद्सि तिथि क भेलनि । एहि तिथि के लोक एखन धरि प्रमाणिक मानैत छथि । ओहुना कातिक मास में हिन्दू - शास्त्र के अनुसार गंगा सेवन कें बहुत महत्व अछि । तैं हिनकर देहावसान गंगा तट पर भेलनि जखन ओ गंगा- लाभ लेल गेल छलाह । एहन सेहो मानल जाइत अछि जे विद्यापति जखन प्राणांत करबा लेल गंगा के लेल विदा भेलाह - त दू कोष दूर जखन रहथि त मोन में एहन जिज्ञासा भेलनि जे हम एतेक दूर गंगा स्नान लेल एयलहूँ कि गंगा दू - कोश हमरा लग नहि एतिह । एक रात्रिक विश्रामक बाद लोक दृश्य देखक' अबाक रही गेल । गंगा अपन धारा छोडि दू - कोश दूर विद्यापतिक समीप आबि गेल छलिह। आजुक समय में सेहो गंगाक धार टेढ़ नजर अबैत अछि । ओहि स्थानक नाम छई मऊ वाजिदपुर जे कि आब समस्तीपुर जिला में अछि (पाहिले दरभंगा जिला में छल )। मानल जाइत अछि जे ओहिठाम हुनकर देहावसान भेलन्हि । एहन मानल जाइत अछि जे हुनक समाधि स्थल पर शिव - मंदिर आई धरि विद्यमान अछि ।
विद्यापति जी के लेल एकटा विद्वानक विचार एहि तरहे अछि - ऐना देखलासँ स्पष्ट अछि जे संसार में विद्यापतिक समान व्यापक दृष्टीयुक्त चिरंतन कवी बड्ड कम भय चुकल छथि । हिनका युग -कवि कहव हिनक महत्ता घटायव थिक, हिनका देश कवि वा राष्ट्र कवि कहव हिनका टूटपुजिआं सँ कुचित दृष्ट संपन्न दुग्गी - तिग्गी कविक पाँति में बैसाएब थीक - हिनका मैथिलीक कवि कहव वाँग- भाषी, खसकुरा-भाषी, उत्कल-भाषी, लोकनि सँ विद्यापति कें छिनव होयत । जकर अधिकार ककरो नहि - ओ जतबय मिथिला मैथिलीक कवि , ततबय भारतक नहि सम्पूर्ण विश्वक कवि रूप विष्णुक एक चिरंतन महावतार छथि ।
हम ओहि विद्वानक शव्द कें पुर्णतः यथोचित मानैत छी , कारण शास्त्रोगत अछि जे विष्णु शिव के भक्त आ शिव विष्णु कें। तैं ई मानवा में कतहु कोनोटा गुन्जाएश नहि बुझना जाइत अछि जे विद्यापति कवि रूप में विष्णुक महावतार नै छलाह । प्रमाणिक तौर पर शंकर रुपी उगना कि आम व्यक्तिक सेवादार भ सकैछ ? तैं हमरा सब के आब इहो बुझि हुनक अराधना करबाक चाहि जे स्वयं विष्णु रामावतार व कृष्णावतार के बाद पुनः विद्यापतिक महावतार लय मिथिलाकें संग - संग जगत के कवितामय वाणी सँ उद्धारक प्रेरक बनि कवि रूप विष्णुक एक चिरंतन महावतार ल मिथिलाक उद्धारक आ मिथिला कें प्रकाशित कय गंगा के अपना नजदीक बजा, हमरा जनैत कहीं जल समाधि ने ल नेने होइथ।
एहन विचारोपरांत अगर देखल जाए त विद्यापति विन कोनो महाकाव्यक रचना कएनहू विद्यापति गुरूक -गुरु , पंडितक -पंडित ,महाकवि में तेना महाकवि रहलाह अछि जेना वेद्हिमे में साम वेदादि कहि भगवान् अपनाकें विष्णुक व्यापकता प्रतिपादित कएने छथि।
कतए विद्यापति आ कतए एखन के लोक , कि जानत हुनकर प्रभुताई - बस ओहिना जेना ओ लिखने छथि –
उपमा तोहर कहब ककरा हम , कहितहूँ अधिक लजाई ।
यौ, विद्यापति कते अपनेक करब बड़ाई ।।
चलू आब करि समारोहक विषर्जन - आब त अपने लोकनि देखैत छि सरस्वती पूजा , दुर्गा पूजा , काली पूजा , व अन्य पूजा में मंदिर में पूजा आ बाहर जे कार्यक्रम होइत अछि ओहि में नौटंकी , अश्लील - अश्लील संगीत ऐना बुझना जाइत अछि जे सांस्कृतिक कार्यक्रम नहि अपितु मनोरंजनक नाम पर किछु आर परसल जा रहल अछि । ठीक ओहि प्रकारें विद्यापति समारोह जे मनाओल जाइत अछि ओहि में विद्यापतिक मुखौटा मात्र, किछु विशिष्ट नेता गणक स्वागत आ किछु स्थानिय वर्चस्वक लोकनिक स्वागत आर किछु ख़ास नहि । ओहि सं संस्था आ संस्थागत सदस्य लोकनि कें किछु स्थानिय वा किछु दूर तक पहचान जरुर बनि जाइत छनि ।
हमर आग्रह जे विष्णु तुल्य विद्यापति के पर्व समारोह में मनोरंजन सं बेसी विद्यापतिक कृतिक गान , चर्चा, कवि आ साहित्यक नव चर्चा ,स्वर्गीय विद्वान जनक चर्चा, वर्तमान विद्वान सं आजुक नव जन मानस के परिचय , जाहि में हुनक ज्ञान , रचना, अनुभव, के सर्व प्रथम परसल जेबाक चाही । मुदा दुर्भाग्यबस एहन तरहक विचारधारा कें अहूठाम कमी पाओल गेल आ अन्यत्र सेहो देखबा में अबैत अछि ।
ओना कुलमिलाक बहुत सुख शांतिक संग एही पर्वक कार्यक्रम सफल रहल । आ बाबा विद्यापतिक जे कि हमरा नजरि में विष्णु तुल्य छथि, हुनक अशिर्बाद सबकें प्राप्त भेलन्हि । अस्तु
संजय कुमार झा - नागदह
डी एल एफ अंकुर विहार
लोनी , गाजियाबाद 8010218022
शुक्रवार, 4 अक्तूबर 2013
दहेज मुक्त मिथिला
दहेज मुक्त मिथिला - मिथिलाके कर्मठ सेवक जे किछु करय लेल प्रतिबद्ध छथि - हिनका लोकनिक एक एहेन पहल थीक जाहिमें अपने लोकनि सदस्यता लैत एहि मूहिम के आगू बढबैत मिथिलाके हरेक गाम सऽ लऽ के संपूर्ण विश्व भरि मैथिल के प्रत्येक वासस्थल तक एकर प्रभाव पहुँचैक आ मिथिला दहेज मुक्त बनैक - से एकजूट प्रयास करी।
दहेज के स्वच्छ स्वरूप जे स्वेच्छा सँ बेटीके माय-बाप-अभिभावक बेटीके विवाहके अवसर पर अपन बेटी-जमाय-सासूरके परिवार लेल दैत छैक - मुदा आजुक एहि युगमें दहेज माँगरूपी दानव बनल अछि आ समग्र मिथिलाके विकासके प्रमुख अवरोधक बनल अछि... एकरा सऽ मुक्ति पबैक लेल स्वस्फूर्त जागृतिके आवश्यकताके सभ गोटे बूझी।
दहेज मुक्त मिथिला नहि सिर्फ फेशबुक के पेज पर बल्कि यथार्थमें कार्यरत एक एहेन सामूहिक मूहिम थीक जाहिमें अपनेक व्यक्तिगत सहयोग के परम आवश्यकता छैक। इ संस्था मुख्यतः सदस्य द्वारा आपसमें जमा कैल कोष सँ केवल कार्यक्रमके आयोजन करैत अछि, आ एहि संस्थाके कोनो एहेन इच्छा नहि छैक जे चन्दाके धन्धा करय वा किनको ऊपर जबरदस्ती कोनो अपन विचार के थोपय। स्वेच्छा सँ जुड़निहार प्रति इ संस्था आभारी रहत।
एहि संस्थाके प्रथम स्लोगन निम्न प्रकार अछि:
यौ मैथिल बंधुगण! आउ सभ मिलि एहि मंच पर चर्चा करी जे इ महाजाल सँ मिथिला कोना मुक्त होयत! जागु मैथिल जागु..!!
अपन विचार - विमर्श एहि जालवृत पर प्रकट करू! संगे हम सभ मैथिल नवयुवक आ नवयुवती सँ अनुरोध करब, जे अहीं सबहक प्रयास एहि आन्दोलन के सफलता प्रदान करत! ताही लेल अपने सभ सबसँ आगा आओ आ अपन - अपन विचार - विमर्श एहि जालवृत पर राखू....
एक बेर एहि जालवृत पर जरुर पधारी...
दहेज़ मुक्त मिथिला...
Website:
www.dahejmuktmithila.org
जय मैथिली, जय मिथिला!!
नव सदस्य जे एहिठाम जुड़य लेल इच्छूक होइ - अपन पूरा पता, फोन नंबर आ दहेज मुक्त मिथिलामें जुड़य लेल उद्देश्य एहि तिनू बात के जानकारी कराबी, बिना एहि तीन बात के जानकारी के अहाँके एहिठाम नहि जोड़ल जायत। जय जय!
सदस्यता लें संदेश (Atom)


text:
ई छथि युवा कलाकार मंटू कुमार झा । मूलत: बाबा के नगरी देवघर के रहनिहार मंटू झा 2006 में
सत्संग कॉलेज, देवघर सं विज्ञान में इन्टरमिडियट केला के बाद दिल्ली चलि गेला आ
वोहि ठाम सं 2009 में एशियन एकेडमी ऑफ़ फ़िल्म एंड टेलिवीजन (AAFT), नई दिल्ली सं अभिनय में डिप्लोमा प्राप्त केने छथि आ संगहि अहि
संस्थान द्वारा हिनका “बेस्ट स्टूडेन्ट”क पुरस्कार सेहो भेटल छनि।
अभिनय, मॉडलिंग, नृत्य आ नाटक में प्रवीण , मंटू झा शुरु शुरु में थियेटर में
कोरस पात्रक भूमिका निभावति कयकटा टीवी
सिरियल केने छथि। मंटू झा महुआ चैनल के साथ दू-दू बेर काज करैत सिरियल “ क्राईम
रिपोर्टर” एवं सहारा वनक सिरियल “शोर”, जीटीवीक सिरियल “झांसी की रानी“, “शोभा सोमनाथ की “ में बड्ड नीक काज केने छथि। हैदराबाद में दक्षिण भाषाक फ़िल्म “
नींद”क लेल ट्रेलर शूट सेहो केने छथि। मुख्य खलनायक भूमिकाक रुपमे मैथिली फ़िल्म " दिवाना अहांक प्यार"मे हिनक अभिनयकें बड्ड प्रशंसा भ' रहल अछि। मैथिली फ़िल्मक बाद हिनक भोजपुरी फ़िल्म " नगीना"में सेहो एकटा दमदार भूमिकामे आबि रहल छैथ। एखन मंटू जी "जीय हो बिहार के लाला" मे काज क' रहल छैथ ।


text:
8. संगीत शिक्षा (आँगा)
थाट- एकटा सप्तकमे सात शुद्ध, चारिटा कोमल आ’ एकटा तीव्र स्वर (12 स्वर) होइत अछि। एहिमे सात स्वरक ओ’ समुदाय, जेकरासँ कोनो रागक उत्पत्ति होइत अछि, तकरा थाट वा मेल कहल जाइत अछि।
थाट रागक जनक अछि, थाटमे सात स्वर होइत छैक(संपूर्ण जाति)। थाटमे मात्र आरोही स्वर होइत अछि। थाटमे एकहि स्वरक शुद्ध आ’ विकृत स्वर संग-संग नहि रहैत अछि। विभिन्न रागक नाम पर थाट सभक नाम राखल गेल अछि। थाटक सातो टा स्वर क्रमानुसार होइत अछि आ’ एहिमे गेयता नहि होइत छैक।
थाटक 10 टा अछि।
1.आसावरी-सा रे ग॒ म प ध॒ नि॒
2.कल्याण-सा रे ग म॑ प ध नि
3.काफी-सा रे ग॒ म प ध नि॒
4.खमाज-सा रे ग म प ध नि॒
5.पूर्वी-सा रे॒ ग म॑ प ध॒ नि 6.बिलावल-सा रे ग म प ध नि 7.भैरव-सा रे॒ ग म प ध॒ नि 8.भैरवी-सा रे॒ ग॒ म प ध॒ नि॒ 9.मारवा-सा रे॒ ग म॑ प ध नि 10.तोड़ी-सा रे॒ ग॒ म॑ प ध॒ नि
वर्ण:
(c)२००८. सर्वाधिकार लेखकाधीन आ’ जतय लेखकक नाम नहि अछि ततय संपादकाधीन।
विदेह (पाक्षिक) संपादक- गजेन्द्र ठाकुर। एतय प्रकाशित रचना सभक कॉपीराइट लेखक लोकनिक लगमे रहतन्हि, मात्र एकर प्रथम प्रकाशनक/ आर्काइवक/ अंग्रेजी-संस्कृत अनुवादक ई-प्रकाशन/ आर्काइवक अधिकार एहि ई पत्रिकाकेँ छैक। रचनाकार अपन मौलिक आऽ अप्रकाशित रचना (जकर मौलिकताक संपूर्ण उत्तरदायित्व लेखक गणक मध्य छन्हि) ggajendra@yahoo.co.in आकि ggajendra@videha.co.in केँ मेल अटैचमेण्टक रूपमेँ .doc, .docx आ’ .txt फॉर्मेटमे पठा सकैत छथि। रचनाक संग रचनाकार अपन संक्षिप्त परिचय आ’ अपन स्कैन कएल गेल फोटो पठेताह, से आशा करैत छी। रचनाक अंतमे टाइप रहय, जे ई रचना मौलिक अछि, आऽ पहिल प्रकाशनक हेतु विदेह (पाक्षिक) ई पत्रिकाकेँ देल जा रहल अछि। मेल प्राप्त होयबाक बाद यथासंभव शीघ्र ( सात दिनक भीतर) एकर प्रकाशनक अंकक सूचना देल जायत। एहि ई पत्रिकाकेँ श्रीमति लक्ष्मी ठाकुर द्वारा मासक 1 आ’ 15 तिथिकेँ ई प्रकाशित कएल जाइत अछि।


text:
बोनिहारिन मरनी
छोट-छीन गाम छतौनी। तीनिए जातिक लोक गाममे। साइए घरक
बस्तीओ। छेहा बोनिहारक गाम। ओना पास-परोसक गामक लोक छतौनीकेँ प्रतिष्ठित गाम नै बुझैत।
किएक तँ ओइ गाम सबहक लोकक विचारे प्रतिष्ठित गाम ओ होइत जइमे छत्तीसो जातिक लोक बसैत। जइसँ समाजक सभ तरहक जरूरतिक
पूर्ति गामेमे होइत। मुदा से छतौनीमे नै। तँए छतौनी जमाबंदी गाम भऽ सकैए, प्रतिष्ठित
नै। मुदा ऐ विचारकेँ छतौनीक लोक मानैले तैयारे नै। छतौनीक लोकक कहब जे जहियासँ हमर
गाम बनल तहियासँ ने कहियो अपनामे झगड़ा-झंझटि
भेल आ ने मारि-पीट। जइसँ ने कहियो कियो कोट-कचहरी देखलक आ ने थाना-बहाना। तेतबे नै, तीन जातिक लोक रहितो सभ मिलि-जुलि एकठाम बैसि खेबो-पीबो करए
आ तीन जातिक तीनू देवस्थानमे पूजो-पाठ करैए आ परसादीओ खाइए। सभ जातिक लोक संगे-संग
कमेबो करैए आ एक-दोसराकेँ मौका-मोसीबत पड़लापर, संगो पूरैए। आन-आन गामबला छतौनीकेँ ऐ दुआरे गाम नै मानैत जे
ओ सभ बहरबैया छी आ हमरा सबहक पूर्वज अदौसँ रहल
अछि।
छतौनीवासी सभ दिनसँ बोनिहारे नै रहल अछि।
पहिने एकरो सभकेँ अपन-अपन खेत-पथार छेलै। खेत-पथार गेलै केना? ऐ सम्बन्धमे छतौनीक बूढ़-बुढ़ानुस लोकक कहब छन्हि, हमरा
सबहक पूर्वज रौदीक चलैत खेतक बाँकी-मालगुजारी राज दरभंगाकेँ समैपर नै दऽ सकलनि, तहीसँ ओ सभ जमीन निलाम कऽ अबधिया, छपरिया हाथे बेचि लेलक। हमरा सबहक जमीनक मलिकाना हक खतम भऽ
गेल। अबधिओ आ छपरिओ राजमे नोकरी करै छेलै जे ऐ
इलाकामे आबि जमीनो हथिया लेलक आ मुखिओ सरपंच बनि मैनजनी करैए। मुदा एकटा चलाकी ओ
सभ जरूर केलक जे जेना अंग्रेज आबि सत्ता हथिऔलक तेना चलि नै गेल बल्की मुगल जकाँ बसि गेल।
जहियासँ देश अजाद भेल आ सत्ता लेल
भोट-भाँट शुरू भेल, तहिएसँ ने एक्कोटा कोनो पार्टीक
नेता भोट मंगैले ऐ गाम आएल आ ने एक्को बेर गौआँ भोट खसौलक। किएक तँ आइ धरि छतौनीमे
भोटक बूथ बनबे ने कएल। तँए नेतो किए औत? गाममे ने चरिपहिया गाड़ी चलैक रस्ता छै आ ने सार्वजनिक जगह
स्कूल-अस्पताल, जैठाम भाषण-भुषण हएत। जइ गाममे छतौनीक बूथ बनैत ओइ गामक लोक सभ छतौनीओक
भोट खसा लैत। छतौनीक लोकक जिनगीओ छोट। ने पढ़ै-लिखैक झंझटि, ने चोर-चहारक झंझटि आ ने रोग-बियादिक झंझटि । किएक तँ गामक सभ बुझैत जे जेकरा
कपारमे विद्या लिखल रहत ओ डुमिओ-मरि कऽ पढ़िए लेत।
चोर-चहार एबे कथीले करत। रोग-बियाधि लेल पूजो-पाठ आ झाड़ो-फूक अछिए। तहूसँ पैघ बात
जे जे ऐ धरतीपर रहैले आएल अछि ओ जीबे करत। पानि, पाथर, ठनका ओकर कथी बिगाड़ि लेतै। आ जे नै रहैबला अछि ओकरा फूलोक
गाछपर साँप काटि लेतै आ मरि जाएत...।
तँए की, छतौनीबलाकेँ भगवानपर
बिसवास नै छै? जरूर छै। जँ से नै रहितै तँ
देवस्थानमे सालमे एक बेर एते धुमधामसँ पूजा किए करैए? उपास
किए करैए? दसनमो स्थान -देवस्थान- आ
अपनो-अपनो घरमे गोसाउनिक पीड़ी किए बनौने अछि?
साले-साल
कामौर लऽ कऽ बैजनाथ किए जाइए?
सभ अभाव रहितो छतौनीक लोक हँसी-खुशीसँ
जीवन बितबैए। अगर जँ कियो गाममे मरैत वा साँप-ताँप कटैत आकि आगि-छाइ लगैत तँ सभ
कियो दासो-दास भऽ लगि जाइत...।
पचास बर्खक मरनी सेहो तइमे सँ एक।
जे अपना आँखिसँ अपन पति, बेटा आ पुतोहुकेँ गाछक
तरमे खून बोकरि कऽ मरैत देखने। आइ वेचारी पाँच बर्खक पोता आ आठ बर्खक पोतीक बीच
आशा संग जीब रहल अछि। कारी झामर एक हड्डा देह,
ताड़-खजुरपर बनौल
चिड़ैक खोंता सन केश, आँगुर भरि-भरिक पीअर दाँत, फुटल घैलक कनखा जकाँ नाक, गाए-बरदक
आँखि जकाँ बड़का-बड़का आँखि, साइओ चेफड़ी लागल साड़ी, दुरगमनियाँ आङी फटला पछाति कहियो देहमे आङीक नसीब नै भेल, बिनु साया-डेढ़ियाक साड़ी पहिरने। यएह छी मरनी।
चारि साल पहिने सुबध, मनोहर आ तौनकी धान रोपए बाध गेल। जाधरि तौनकीकेँ दोसर
सन्तान नै भेल ताधरि मरनीए पति-सुबध आ मनोहर-बेटा संग काज करए जाइत। धनरोपनी, धनकटनी, कमठाउन, रब्बी-राइ उखाड़ै-काटैले संगे जाइत। पुतोहु-तौनकी अँगनाक
काज सम्हारैत। मुदा जहन दूटा पोता-पोती भेलै तहियासँ मरनी अँगनाक काज सम्हारए
लागलि। अंगनोमे कम काज नै। भानस-भात करब, पोता-पोती खेलाएब, खुट्टा परक बाछीक सेवा करब। आने परिवार जकाँ मरनीओक परिवार
भरल-पूरल।
दस आँटीक जोड़ा। तीन-तीन जोड़ा बीआ
उखाड़ि सुबध आ मनोहर पटैपर टँगलक आ राड़ीक जुन्ना बना तौनकी बीआक बोझ बान्हि माथपर
लऽ कदबा खेत पहुँचल। कदबा एक दिन पहिने गिरहत करा देने छेलै। तँए तीनू गोटेक मनमे
खुशी होइत जे सबेर-सकाल रोपि कऽ चलि जाएब। आन दिन कदबे दुआरे अबेर भऽ जाइ छेलए। मोने-मन
सुबध सोचैत, बेरू पहर अपनो जे कट्ठा भरिक खेत अछि ऊहो सभ तूर मिलि कऽ हाथे-पाथे
रोपि लेब। कदबामे बीआ रखि सुबध आड़िपर बैसि,
तमाकुल चुनबए
लगल। मनोहर आ तौनकी खेतमे बीआ पसारए लगल। सौंसे खेत बीओ पसरि गेलै आ सुबधो तमाकुल
खा लेलक। तीनू गोटे एक-एक आँटी खोलि खुज्जा पसारि एक-एक खुज्जा रोपैले बामा हाथमे
रखलक। आड़िक कात पच्छिमसँ तौनकी बीचमे मनोहर आ पूबसँ सुबध पाहि धेलक। एक पाँति
रोपि दोसर धेलक आकि पूब दिस एक चिड़की मेघ उठैत देखलक। मेघक छोट टुकड़ी देखि केकरो
मनमे पानिक शंका नै उठलै। कनी-कनी सिहकी सेहो चलए लगलै। जहिना-जहिना हवा तेज होइत
जाइत, तहिना-तहिना करिया मेघक टुकड़ी सेहो उधिया-उधिया ऊपर चढ़ए लगलै। ऊपर चढ़ि-चढ़ि ओ
टुकड़ी एक-दोसरमे मिलए लगल। मुदा पच्छिम दिस रौद उगलै। कनीए खान पछाति सुरूज झँपा
गेल। हवो तेज हुअ लगलै। बिजलोका चमकए लगलै। बुन्दा-बुन्दी पानि पड़ए लगलै। जेते मेघ
सघन होइत जाइत तेते पानिओक बुन्न जोर पकड़ैत गेल। संगे बिजलोको बेसीयाएल जाइत।
घन-घनौआ बर्खा हुअ लगल। पानिमे भीजै दुआरे तीनू गोटे दौग कऽ आमक गाछ लग पहुँचल। खेतसँ बीघे भरि हटि कऽ आमक गाछ।
खूब झमटगर। चारि हाथ ऊपरेमे दू फेंड़ भऽ गेल। सरही आम। गाछक पँजरेमे पच्छिमसँ
तौनकी बैसलि आ पूबसँ सुबध आ मनोहर। तौनकी साड़ी ओढ़ि दुनू हाथक मुट्ठी बान्हि काँखमे
लऽ लेलक। मुदा सुबधो आ मनोहरो छुच्छे देहे। गमछाक मुरेठा बान्हि लेलक। मुदा तैयो जाड़े दुनू बापूत थर-थर कँपैत। नम्हर-नम्हर बुन्न कखनो काल
देहपर खसै। सौंसे देहक रूइयाँ भुलैक कऽ ठाढ़ भऽ गेलै। मुदा की करैत? कोनो उपए नै। पछिमो मेघ पकड़ि बरिसए लगल। जइसँ दूर-दूर धरि बर्खा
हुअ लगलै। रहि-रहि कऽ मेघो गरजै आ बिजलोको चमकै। एक बेर खूब जोरसँ बिजलोका चमकलै। मुदा आन
बेरक चमकलहासँ बिजलोकाक रंग बदलल। आन बेर पिरौंछ इजोत होइत जहन कि ऐ बेर लाल
टुह-टुह। दुरकाल समए देखि तौनकी मोने-मन खौंझा कऽ भगवानकेँ कोसैत, कोनो काजक समए
होइ छै। अखनि पानिक कोन काज छै। जहिना तगतगर लोक हरिदम बलउमकी करैए तहिना ई
टिकजरौना इन्द्रो भगवान करैए। अनेरे काजकेँ बरदा जाड़े कठुुअबैए। लोक सभ कहै छै जे
देवता-पितरकेँ बड़का-बड़का आँखि होइ छै जे एक्केठीम बैसल-बैसल सगरे दुनियाँ देखैए।
से आँखि अखनि केतए चलि गेलै। देवीओ-देवता गरीबे-गुरबाकेँ जान मारै पाछू लागल रहैए।
जन-बोनिहारक काज करैक दू उखड़ाहा होइए। भिनसुरका आ दुपहरिया। भिनसुरका उखड़ाहामे जँ
एगारहो बजे पानि भेल वा कोनो बाधा भेल तँ गिरहत थोड़े बोइन देत। अगर जँ जलखै भऽ गेल
रहलै तँ बड़बढ़ियाँ नै तँ जलखैओ पार। यएह तँ ऐठामक चलनि अछि। ई टिकजरूआ भगवान
गिरहतेकेँ मददि करै छै।
जाड़सँ कँपैत सुबध मनोहरकेँ कहलक-
“बौआ, सोचै छेलौं जे आन दिन रोपैन करैमे अबेर भऽ जाइ छेलए जइसँ
अपन काज नै सम्हरै छेलए मुदा आइ सबेरे-सकाल रोपैन
भऽ जाइत तँ अपनो बाड़ी रोपि लैतौं। से सभ भङठि गेल। कखनि पानि छुटत कखनि नै।”
दुनू बापूत गप-सप्प करिते छल आकि
तड़-तड़ा कऽ ठनका ओही गाछपर खसल। जइठीनसँ दुनू डारि फुटल छेलै तेकरा चिड़ैत माटिमे
चलि गेल। चिड़ा कऽ गाछ दुनू भाग खसल। एक फाँकक तरमे तौनकी आ दोसर फाँकक तरमे दुनू बापूत
पड़ि गेल।
पानि छुटल। सौंसे गाममे हल्ला हुअ
लगलै जे बाधमे जे आमक गाछ छेलै से खसि पड़लै। भरिसक ओहीपर ठनका खसलै। एक्के-दुइए
लोक देखैले जाए लगल। कातेमे ठाढ़ भऽ भऽ लोक देखैत। गाछोपर आ गाछक निच्चाँ जमीनोपर
तेते घोरन पसरि गेलै जे लोक गाछक भीर जाइक हिम्मते ने करैत। मुदा जीबठ बान्हि करिया गाछक जड़ि देखैले बढ़ल। घोरन तँ खूब कटै मुदा तैयो हिम्मत कऽ करिया जड़ि लग पहुँचल। ठनकाक आगिक चेन्ह
ओहिना दुनू फाँकमे लागल। जड़ि लग ठाढ़ भऽ करिया हिया-हिया देखए लगल। देखैत-देखैत
मनोहरक टाँगपर नजरि पड़लै। टाँगपर नजरि पड़िते हल्ला करए लगल-
“एक गोटे तरमे पिचाएल अछि।
दौग कऽ अबै जाइ जा, एकरा बहार करह?”
करियाक बात सुनि चारू भरसँ लोक
बढ़ल। देखैत-देखैत तीनू गोटेपर नजरि पड़लै। हल्ला करैत करिया कुड़हरि आनए घरपर दौगल।
तीनू खून बोकरि-बोकरि मरल। मुदा तैयो सभ बचा-बचा कऽ डारि काटए लगल। डारि काटि शील
उनटौलक तँ तीनू थकुचा-थकुचा भेल देखलक। पहिने तँ कियो नै चिन्हलक, किएक तँ तीनू बेदरंग भऽ गेल रहए। मुदा भाँज लगौलापर पता
चललै जे दुनू बापूत सुबधकाका छी आ पुतोहु छिऐ।
अखनि धरि मरनी, अँगनेमे दुनू बच्चाकेँ खेलबैत रहए।
गौरिया आबि कऽ कहलकै-
“दादी, तोरे अँगनाक सभ, गाछक तरमे दबि कऽ मरि गेलौ।”
गौरियाक बात सुनिते मरनी अचेेत भऽ
खसि पड़ल। दुनू बच्चा सेहो चिचियाए लगलै। मरनीकेँ अचेत देखि अलोधनी मुँहपर पानि
छीटि बिअनि हौंकए लागलि। कनीए खान पछाति होश भेलै। होशमे अबिते मरनी फेर बपहारि काटए
लगल।
बच्चाकेँ कोरामे लऽ मरनी संग अलोधनी
देखैले विदा भेल। गाछ लग पहुँचिते
तीनू गोटेकेँ
मुइल देखि मरनी ओंघरनियाँ काटए लागलि। ओंघरनियाँ कटैत देखि करिया पँजिया कऽ पकड़ि
मरनीकेँ कात लऽ गेल। मरनीक दशा देखि सभ सांत्वना दिअ लगल। मुदा मरनीक करेज थीरे ने
होइत! विचित्र स्थितिमे पड़ल। एक दिस परिवारकेँ नाश होइत देखए तँ दोसर दिस दुनू
बच्चाक मुँह देखि कनी-मनी आशा मनमे जगै।
चारि साल पहुलका नै अखुनका, बदलल नव-मरनी। जहिना आगिमे तपैसँ पहिने सोनाक जे
रंग रहैत तपलापर जहिना चमकि उठैत तहिना। ओना समाजोक बेवहार जे पहुलका छेलै अहूमे बदलाउ
एलै। कियो खाइक बौस दऽ जाइत तँ कियो बच्चो आ मरनीओ लए नुआ-बस्तर। जहन केकरो
भाँजमे कोनो काज अबै तँ ओ मरनीओकेँ संग कऽ लैत। जहिना परिवारमे बूढ़ आ बच्चाक
प्रति जे सिनेह होइत, ओहने सिनेह मरनीक प्रति
समाजोक बीच हुअ लगलै। अपनो जीबैक आशा आ बच्चोक,
मरनीकेँ नव
स्फूर्ति पैदा केलक। एते दिन मरनीक हाथमे पुरने खेतीक औजारटा रहै छेलै ओ आब बढ़ि कऽ
दोबर भऽ गेल। हँसुआ, खुरपी, टेंगारी, कोदारि संग-संग हथौरी, गैंचा सेहो आबि गेलै।
समए आगू बढ़ल। देशक विकासक गति सेहो, बहुत तेज नै मुदा किछु गति तँ जरूर पकड़लक। गाम-गाममे
बान्ह-सड़क, पुल-पुलिया, स्कूल-अस्पताल सेहो बनए लगल। जइसँ खेतीहर बोनिहारक सेहो काज
बढ़ल। मरनीओ छिट्टामे माटि उघब, पजेबा उघब, गिट्टी फोड़ब, सुरखी कुटब सीखि लेलक। जइसँ
बेकारी मेटाएल। रोज कमेनाइ रोज खेनाइ धरि गरीबो आबि गेल। भलहिंं जिनगीमे बहुत
अधिक उन्नति नै एलै मुदा जीबैक आशा जरूर जगलै। मुदा ई सभ काज छतौनीमे नै, पास-पड़ोसक आन-आन गाममे। जइमे छतौनीओक बोनिहार सभ काज करए
लगल।
छतौनीओक दिन घुमलै। सात किलोमीटर
पक्की सड़क जे एन.एच.सँ लऽ कऽ रेलबे स्टेशनकेँ
जोड़ैत, छतौनीए होइत बनब शुरू भेल। जहिएसँ “प्रधानमंत्री
ग्राम सड़क योजना” छतौनी होइत बनैक चर्चा भेल तहिएसँ छतौनीक लोकक मनमे खुशी आबए लगलै। गामक लोकक तँ ओहेन
दशा नै जे बस-ट्रक किनैक विचार करितए। मुदा तैयो एते जरूर भेलै जे बरसातमे जे
घरसँ बहराएब कठिन छेलै ओ कठिनाइ आब नै रहतै। किछु गोटेक मनमे ई बात जरूर होइत जे
एते दिन बिनु जूत्तो-चप्पलसँ काज चलै छेलए,
से आब नै चलत।
आड़ि-धुर-माटिपर चललासँ, बेसीसँ बेसी काँट-कुश गड़ै
छल मुदा पीच भेने शीशाक टुकड़ी, लोहाक टुकड़ी सेहो गड़त। जइसँ
पएरक नोकसान बेसी हएत। मुदा फेर मनमे अबै, एते दिन कम आमदनी रहने जुत्ता-चप्पल नै
कीनि पबै छेलौं से आब नै हएत। नै बेसी तँ एक्को जोड़ा जरूरे कीनि लेब। जइसँ पएरमे
बेमाएओ ने फटत।
प्रधानमंत्री योजनाक सड़क बनए लगल।
मुदा जेते आशा बोनिहारक मनमे छेलै तेते नै भेलै। किएक तँ माटिक काज शुरू होइते
रंग-बिरंगक गाड़ी सभ पहुँचए लगल। जे माटिक काज बोनिहार करैत ओ ट्रेक्टर करए लगल।
ओना काजक गति तेज रहै मुदा बोनिहारक बेकारी बरकरारे रहलै। सड़कपर माटि पड़िते रौलर
आबि सेरियाबए लगल। खेनाइ-पिनाइ छोड़ि धियो-पुतो आ जनिजातिओ भरि-भरि दिन देखते रहैत।
ओना बुढ़ो-बुढ़ानुस देखैत मुदा घरक चिन्ता खीचि कऽ काज दिस लऽ जाइत। पनरहे दिनमे
सातो किलोमीटर सड़कपर माटिक काज सम्पन्न भऽ गेलै। एकदम चिक्कन, उज्जड़ धप-धप। घरसँ ऊँच सड़क बनि गेल।
माटिक सड़क बनिते बड़का-बड़का ट्रक
चिमनीसँ ईटा खसबए लगल। एह, अजीब-अजीब ट्रको सभ। एते
दिन छह-पहिए ट्रकटा गामक लोक देखने मुदा ई सड़क बनने दस पहियासँ लऽ कऽ अट्ठारह
पहियाबला ट्रक सभकेँ सेहो देखलक। तीनिए दिनमे सातो किलोमीटरक ईंटा खसा देलक। मुदा
ईंटा पसारैक काज तँ इंजन नै करत। ओ तँ लोके करत। मुदा ओइले तँ अनुभवी माने
एक्सपर्ट लोकक जरूरत हएत। जे छतौनीमे नै। तँए बाहरेसँ अनुभवी मिस्त्री औत! मुदा तेहेन बड़का ठीकेदार सड़क
बनबैत जे अनेको सड़कक काज एक संग चलबैत। एक्के दिन तेते अनुभवी मिस्त्री ईंटा
पसारैले आएल जे सभकेँ बूझि पड़लै जे दुइए दिनमे सातो किलोमीटर ईंटा पसारि देत। मुदा
ईंटा उघैले तँ मजदूर चाही। पहिल दिन छतौनी गामक बोनिहारकेँ काज भेटलै। ईंटा पसरए
लगल। धुरझाड़ काज चलए लगल। छतौनीक सभ बोनिहार खुशीसँ काज करए लगल। तैबीच ईंटापर
पसारैले फुटलाहा ईंटा ट्रकसँ अाबए लगल। दोहरी काज देखि छतौनीक बोनिहारक मन खुशीसँ
नाचए लगल। किएक तँ गिट्टी फोड़ैले गामेक बोनिहारकेँ काज भेटतै। मुदा ठीकेदारक मुनसी, अपने खाइ-पीबै दुआरे सस्ते
दरसँ गिट्टी फोड़ैक रेट लगा देलक। एक ट्रेक्टर पजेबा फोड़ैक दर साठिए रूपैआ दइले
तैयार भेल। एक-दू दिन तँ बोनिहार सभ गिट्टी फोड़ब बन्न केलक मुदा पेटक आगि मजबुरन सभकेँ लऽ गेलै। मरनी सेहो गिट्टी फोड़ए
लागलि। एक ट्रेक्टर गिट्टी फोड़ैमे वेचारीकेँ चारि दिन लगैत। मुदा की करैत?
ऐ सड़कसँ पहिने जे सड़क बनै ओ रियाइत-खियाइत रहि जाइ। माटिक काज भेलापर साल-दू-साल ईंटा
बैसैमे लगै। जइसँ माटि ढहि-ढ़ूहि कऽ उबड़-खाबड़ बनि जाए। बड़का-बड़का खाधि सड़कपर बनि
जाइ। तहूमे तीन नम्मर पजेबा फूटि-भाँगि कऽ गरदा बनि जाइत। गामक धियो-पुतो उठा-उठा
खेत-पथारमे फेक दैत। कोठीक गोड़ा बनबैले स्त्रीगण सभ निकहा ईंटा उठा-उठा लऽ जाइत।
मुदा ऐ बेर से नै हएत। दुइए मासमे सड़क बनबैक शर्त ठीकेदारकेँ छै। जाबे बर्खा
खसत-खसत ताबे सड़क बनि जेबाक छै। पचास बर्खक मरनी जे देखैमे झुनकुट बूढ़ बूझि पड़ैत। सौंसे देहक हड्डी झक-झक
करैत। खपटा जकाँ मुँह। खैनी खाइत-खाइत अगिला चारू दाँत टुटल। गांगी-जमुनी केश
हवामे फहराइत। तहूमे सड़कक गरदासँ सभ दिन नहाइत। मुदा तैयो मरनी अपन आँखि बचैने
रहैत। जहन पुर्बा हवा बहै तँ पच्छिम मुहेँ घूमि कऽ गिट्टी फोड़ए लगैत आ जहन
पछबा बहए लगैत तँ पूब मुहेँ घूमि जाइत। बीच-बीचमे सुसताइओ लैत आ खैनी सेहो खा लैत।
मुदा तैयो मरनीक मुँह कखनो मलिन नै होइ। किएक तँ हृदैमे अदम्य साहस आ मनमे असीम
बिसवास हरिदम बनल रहैत। तँए हरिदम हँसिते रहए।
भिनसुरके उखड़ाहा। करीब नअ बजैत।
पूब मुहेँ घूमि मरनी गिट्टी फोडै़त रहए। तैबीच पच्चीस-तीस बर्खक सुगिया माथ उघारने, छपुआ बनारसी साड़ी आ ओही रंगक आङी पहिरने, घुमौआ केश सीटि जुट्टी लटकौने, एँड़ीदार चमड़ौ-चप्पल आ मोजा लगौने, मुँहमे पानसए नम्मर पत्ती देल पान खेने, प्लोथिनमे नूनक पौकेट,
करूतेलक शीशी, मसल्लाक पुड़िया आ साबुन
रखि हाथमे लटकौने आबि कऽ मरनीक लग ठाढ़ भऽ
गेल। मरनीक मेहनति आ बगए देखि दिल खोलि मोने-मन हँसए लागल। मरनी गिट्टी फोड़ैमे मस्त।
किएक किम्हरो ताकत! सुगियाक हृदैक खुशी मुहसँ हँसी होइत निकलए चाहैत। मुदा मुँहक
पानक पीत ठोरक फाटककेँ बन्न केने। तँए पानक पीत फेकब सुगियाकेँ जरूरी भेलै। जइ
पजेबाक ढेरीपर बैसि मरनी गिट्टी बनबैत रहए ओही
ढेरीपर सुगिया भरि मुँहक पीत फेक देलक। पीतक दू-चारि बुन्न मरनीक देहोपर पड़लै। देहपर
पड़िते ओ उनटि कऽ तकलक। टटका पीत चक-चक करैत। कनडेरिए आँखिए मरनी सुगियाक मुँह दिस
तकलक। सुगियाकेँ पान चिबबैत देखि मरनीक मनमे आगि पजरि गेलै। पजेबाक ढेरी देखलक। सौंसे
थूक पड़ल। मोने-मन सोचलक जे आब केना गिट्टी फोरब। ढेरीओ आ देहो अँइठ कऽ देलक। आँखि
गुड़रि कऽ मरनी सुगियाकेँ कहलक-
“गइ रनडिया, तोरा सुझलौ नै जे ढेरीपर थूक फेकलेँ?”
गरीब मरनीक कटाह बात सुनि सुगिया
तमकि कऽ उत्तर देलक-
“तोरे बान्ह छियौ जे हम
थूक नै फेकब।”
सुगियाक बोलकेँ दबैत मरनी बाजलि-
“एतेटा बान्ह छै, तइमे तोरा केतौ थूक फेकैक जगह नै भेटलौ जे ऐठाम फेकलेँ।”
सुगिया-
“जदी एतै फेकलिऐ तँ तूँ
हमर की करमेँ?”
मरनी-
“की करबौ। आँइ गइ निरलज्जी, तोरा लाज होइ छौ जे सात पुरखाकेँ नाक-कान कटौलही। जेहने
कुल-खनदान रहतौ तेहने ने चालि चलमेँ।”
सुगिया-
“अपन देह-दशा नै देखै छीही?”
मरनी-
“की देखबै। ई देह
बोनिहारनिक छिऐ। तोरा जकाँ की हम कहियो बमैबला छौड़ा सेने तँ कहियो डिल्लीबला छौड़ा सेने बौआइ छी? एक चुरूक पानिमे
डूमि कऽ मरि जो! तीमन चिक्खी नहितन। जहिना सात घरक तीमन चिक्खै छँए तहिना सातटा
मुनसा देखै छँए। हमर परतर सातो जिनगीमे हेतौ? जेकरा संगे बाप हाथ पकड़ा देलक, सहि-मरि कऽ तइ घरमे छी। छुछुनरि कहीं कऽ! आगि लगा ले ऐ
फुललाहा देहमे।”
मरनीक बातसँ सुगिया सहमि गेलि।
मनमे डर पैसि गेलै जे हो-ने-हो कहीं मारबो ने करए। मुँह सकुचबैत मुड़ी गोति विदा भेल। सुगियाकेँ जाइत देखि मरनी साड़ीक खूटसँ
तमाकुल-चुन निकालि चुनबए लागलि। मुदा तैयो मन असथिर नै भेलै। मुड़ी उठा-उठा सुगियो दिस
देखै आ मोने-मन बजबो करए-
“देह केहेन सीटने अछि, उढ़ड़ी। जेना रजा-महराजाक बहु हुअए। हाथ-पएरमे लुलही पकड़ने छन्हि
जे कमा कऽ खेती। जेहने छुछुनरि छौड़ा सभ तेहने छौड़ी सभ।”
तमाकुल खा मरनी ईंटा फोडै़ले घुमल
आकि दादी-दादी करैत पोता दौगल आबि दुनू हाथे दुनू कान्ह पीट्ठीपर लटैक गेल।
पाछूसँ पोतीओ एलै। पोताकेँ कोरामे उठा मुँहमे चुम्मा लऽ पोतीकेँ कहलक-
“दाइ, बौआकेँ रोटी नै देलही। दुनू गोटे चलि जाउ, मोरामे रोटी रखने छी, लऽ कऽ दुनू गोटे खाए लेब। हम अखनि काज करै छी। कनीकालमे
आबि कऽ भानस करब।”
पोता-पोती, आँगन दिस विदा भेल। पूब मुहेँ घूमि कऽ मरनी गिट्टी फोड़ए
लगल। चारिटा बन्दूकधारी बड्डी-गार्ड संग सड़कक ठीकेदार उत्तरसँ दछिन मुहेँ
सड़क देखैत जाइ छला। आगू-आगू ठीकेदार पाछू-पाछू बन्दूकधारी। ठिकेदारक नजरि मरनीपर
पड़लनि। मरनीपर नजरि पड़िते ठिकेदारक डेग छोट हुअ लगलनि। ठिकेदारक आँखि मरनीपर अँटकि
गेलनि। डेग तँ आगू मुहेँ बढ़बैत रहथि मुदा आँखिक
ज्योति हृदैमे ढुिक कऽ हृदैकेँ हड़बड़बए लगलनि। मनमे अन्हर-तूफान उठए
लगलनि। जइसँ मोने-मन विचारए लगल जे जेकरा कमाइपर हमरा चारिटा बड्डी गार्ड अछि, करोड़ो-अरबोक आमदनी अछि,
तेकर ई दशा छै।
ओ तँ हमर ओहेन समांग जे कमासुत अछि, ओहेन तँ नै जे ऐश-मौजक जिनगी बना कमेलहे सम्पतिकेँ
भोगैए। मुदा अँटकला नै। आगू मुहेँ बढ़िते रहला। किछु दूर आगू बढ़लापर
जेना मरनीक आत्मा आगूसँ रोकि देलकनि। बिच्चे सड़कपर ठीकेदार ठाढ़ भऽ गेला। ठाढ़ भऽ
एकटा सिपाहीकेँ अढ़ेलखिन-
“ओइ गिट्टी फोड़निहारिकेँ
कनी बजौने आउ?”
ठीकेदारक बात सुनि एकटा सिपाही
मरनी दिस बढ़ल। मरनी लग जा कहलक-
“मालिक बजबै छथुन। से कनी
चलही?”
गिट्टी फोड़ब छोड़ि मरनी उनटि कऽ
सिपाही दिस तकलक। सिपाहीकेँ देखि मोने-मन सोचए लागलि, ने हम कोनो मेमलामे फँसल छी
आ ने कोनो बैंकक करजा नेने छिऐ, तहन किए हमरा सिपाही बजबैए।
मन सक्कत करि कऽ बाजलि-
“तूँ नै देखै छहक जे अखनि
हम काज करै छी। जेकर बोइन लेबै ओकर काज नै करबै। अखनि जा। काजक बेर उनैह जेत्तै तब एबह।”
मरनीक बात ठीकेदारो आ सिपाहीओ
सुनैत रहथि। एक-दोसरकेँ देखि आँखि निच्चाँ कऽ लथि। मुदा ठीकेदारक मन पीपरक पात जकाँ
डोलए लगलनि। कखनो मरनीक इमानदारीपर तँ कखनो ओकर अवस्थापर। जइ देशक श्रमिक श्रममे
एते बिसवास करैए ओइ देशक विकास जँ बाधित अछि तँ जरूर केतौ-ने-केतौ संचालनकर्ताक
बेइमानी छै। ई बात मनमे अबिते ठीकेदार अपना दिस घूमि कऽ तकला, तँ अपन दोख सामने आबि ठाढ़ भऽ गेलनि।
सिपाही कड़कि कऽ मरनीकेँ कहलक-
“नै जेबही तँ पकड़ि कऽ लऽ
जेबौ?”
सिपाहीक गर्म बोली सुनि मरनी बाजलि-
“तोहर हम कोनो करजा खेने
छिअ जे पकड़ि कऽ लऽ जेबह। अपन सुखलो हड्डीकेँ धुनै छी, खाइ छी।”
मरनीक बात सुनि सिपाहीओक मन उनटए-पुनटए
लगलै। एक दिस मालिकक आदेश दोसर दिस मरनीक विचार। आखिर, एहेन लोकक बीच एहेन सक्कत विचार अबैक कारण की छै? अनका देखै छिऐ जे खाली सिपाहीक वर्दी देखि डरा जाइए, भलहिंं ओ सरकारक सिपाही नहियोँ रहए। मुदा हमरा तँ सभ किछु
अछि तैयो ऐ बुढ़ियाकेँ डर नै होइ छै। फेर मनमे एलै, हम किछु छी तँ नोकर छी मुदा ई किछु अछि तँ स्वतंत्र बोनिहारिन। स्वतंत्र देशक
स्वतंत्र श्रमिक। जे देशक आधार छी। आखिर देश तँ एकरो सबहक छिऐ।
सिपाहीकेँ ठाढ़ देखि ठीकेदारे पाछू
ससरि कऽ मरनी लग आएल। मरनीओ सभकेँ देखैत आ मरनीओकेँ सभ। ठीकेदार मरनीक आँखि देखथि। आँखिमे सुरूजक रोशनी जकाँ प्रखर ज्योति।
ललाटसँ आत्म-विश्वास छिटकैत। मधुर स्वरमे ठीकेदार पुछलखिन-
“चाची, अहाँक परिवारमे के सभ छथि?”
ठिकेदारक प्रश्न सुनि मरनीक आँखिमे
नोर आबए लगलै। मन पड़ि गेलै अपन पति, बेटा आ पुतोहुक मृत्यु।
टघरैत नोरकेँ आँचरसँ पोछि बाजलि-
“बौआ, हमर घरबला, बेटा आ पुतोहु ठनकामे मरि
गेल। अपने छी आ पिलुआ जकाँ दूटा पोता-पोती अछि।”
“बच्चा सभ स्कूलो जाइए?”
“नै। एक तँ गाममे स्कूल
नै छै। तहूमे पहिने गरीब लोकक धिया-पुताकेँ
पेट भरतै तब ने जाएत। ने भरि पेट अन होइ छै आ ने भरि देह वस्तर,
ने रहैक घर
छै, तहन इसकूल केना जाएत।”
मरनीक बात सुनि ठीकेदार सहमि गेला।
मोने-मन सोचए लगला, जे आँखिक सोझमे देखै छिऐ ओ झूठ केना भऽ सकैए। एते भारी काज केनिहारक देहपर कारी
खट-खट कपड़ा छै, तोहूमे सएओ चेफड़ी लागल छै, काज करै जोकर उमेर नै छै, तैपर
एते भारी हथौरी पजेबापर पटकैए। ठिकेदारक मन दहलि गेलनि। जहिना अकास आ पृथ्वीक बीच
क्षितिज अछि, जैठाम जा चिड़ै-चुनमुनी लसकि जाइए, तहिना ठीकेदारक मन सुख-दुखक बीच लसकि गेलनि। जेना सभ किछु
मनक हरा गेलनि। सुन्न भऽ गेला। ने आगूक बाट सुझैत रहनि आ ने पाछूक। मरनीसँ आगू
की पूछब से मनमे रहबे ने केलनि। साहस बटोरि पुछलखिन-
“भरि दिनमे केते रूपैआ
कमाइ छी?”
ठिकेदारक प्रश्न सुनि मरनीक मनमे
झड़क उठलै। बाजलि-
“केते कमाएब! जेहने बैमान
सरकार अछि तेहने ओकर मनसी छै। चारि दिनमे एकटा पजेबा ढेरी फोड़ै छी तँ तीन-बीस रूपैआ
दइए। ऐसँ तीन तूरक पेट भरत? भरि दिन ईंटा फोड़ैत-फोडै़त देह-हाथ दुखाइत रहैए मुदा एकटा गोटीओ किनब से पाइ नै बँचैए।
ठिकेदारक आँखिमे नोर आबि गेलनि। मनुखता
जागि गेलनि। मुदा ई मनुखता केते काल जिनगीमे
अँटकत? जिनगी तँ उनटल अछि! जइमे मनुखता
नामक कोनो छुइतौ ने अछि!
¦¦¦


text:
ई छथि मैथिली / हिन्दी रंगमंचक कलाकार आ फ़िल्म/ सिरीयल अभिनेता दिनेश मिश्रा जी । दिनेश जी मैथिली फ़िल्म “ पिया संग प्रीत कोना हम करब “ आर “ हमर अप्पन गाम अप्पन लोक” में सशक्त अभिनयक परिचय द चुकल छथि। सौभाग्य मिथिला पर प्रसारित मैथिलिक पहिल सिरीयल “ नयन ने तिरपित भेल” से हो अभिनय केने छथि । वर्तमान में दिनेश जी एकटा मैथिली फ़िल्मक निर्माण संबंधी परियोजना के मूर्त रुप देब में लागल छथि ।
First Portal of Maithili Films, Artists, Songs, Music, Theater and Entertainment मैथिली फ़िल्म, कलाकार, गीत- संगीत, रंगमंच आ मनोरंजनक पहिल मैथिली पोर्टल
Tuesday, November 22, 2011
अभिनेता दिनेश मिश्रा (Actor Dinesh Mishra)
ई छथि मैथिली / हिन्दी रंगमंचक कलाकार आ फ़िल्म/ सिरीयल अभिनेता दिनेश मिश्रा जी । दिनेश जी मैथिली फ़िल्म “ पिया संग प्रीत कोना हम करब “ आर “ हमर अप्पन गाम अप्पन लोक” में सशक्त अभिनयक परिचय द चुकल छथि। सौभाग्य मिथिला पर प्रसारित मैथिलिक पहिल सिरीयल “ नयन ने तिरपित भेल” से हो अभिनय केने छथि । वर्तमान में दिनेश जी एकटा मैथिली फ़िल्मक निर्माण संबंधी परियोजना के मूर्त रुप देब में लागल छथि ।


text:
ओउ्म्
ओ३म् (ॐ) आ ओंकारक नामान्तर प्रणव छी । ई ईश्वरक वाचक अछि । ईश्वरक साथ ओंकारक वाच्य-वाचक-भाव सम्बन्ध नित्य छैक, साङ्केतिक नै । सङ्केत नित्य आ स्वाभाविक सम्बन्ध कऽ प्रकट करैत अछि । सृष्टिके आदिमे सर्वप्रथम ओंकाररूपी प्रणवक स्फुरण होइत छैक । तदनन्तर सात करोड़ मन्त्रसभक आविर्भाव होइत अछि । अही मन्त्रसभक वाच्य आत्माके देवता रूपमे प्रसिद्ध अछि । ई देवता मायाके ऊपर विद्यमान रहिक मायिक सृष्टिके नियन्त्रण करैत छैक । एहिमेसँ आधा शुद्ध मायाजगत्मे कार्य करैत छैक आ शेष आधा अशुद्ध आ मलिन मायिक जगत्मे । ई एकटा शब्दक ब्रह्माण्डक सार मानल जाइत अछि, १६ श्लोकसभमे सेहो हिनकर महिमा वर्णित अछि ।[१]
विषय सूचीसभ
परिचय[सम्पादन करी]
ब्रह्मप्राप्तिके लेल निर्दिष्ट विभिन्न साधनसभमें प्रणवोपासना मुख्य छैक। मुण्डकोपनिषद्मे लिखल अछि:
- प्रणवो धनु:शरोह्यात्मा ब्रह्मतल्लक्ष्यमुच्यते।
- अप्रमत्तेन वेद्धव्यं शरवत्तन्मयो भवेत् ॥
ओंकार[सम्पादन करी]
नानक किया छथिन[सम्पादन करी]
गुरु नानक जी कs शब्द एक ओंकार सतनाम बहुत प्रचलित एवम शत्प्रतिशत सत्य छी । एक ओंकारटा सत्य नाम अछि । राम, कृष्ण सब फलदायी नाम ओंकार पर निहित अछि एवम ओंकारके कारणने एकर महत्व छै । बाँकी नामसभक तs हमसभ बनौने छी परंतु ओंकार मात्र छैक जेकी स्वयंभू छी आ हर शब्द अहीसं बनल अछि । सभ ध्वनिमें ओउ्म शब्द होइत अछि ।[२]
महत्व एवम लाभ[सम्पादन करी]
ओउ्म तीन शब्द 'अ' 'उ' 'म' सं मिलकर बनल अछि जेकी त्रिदेव ब्रह्मा, विष्णु आर महेश तथा त्रिलोक भूर्भुव: स्व: भूलोक भुव: लोक तथा स्वर्ग लोकक प्रतीक छी ।[३]
लाभ[सम्पादन करी]
पद्माशनमें बइठ कs एकर जप करलासं मनक शांती एवम एकाग्रताक प्राप्ति होति छैक, वैज्ञानिकों तथा ज्योतिषिसभक कहना छै कि ओउ्म आ एकाक्षरी मंत्र[४] एकर पाठ करलासं दाँत, नाक, जीभ सभक उपयोग होइत अछि जहिमे हार्मोनल स्राव कम होति छै आ ग्रंथि स्रावक कम करके अही शब्द बहुतो बीमारीसभसं रक्षा आर शरीरके सात चक्र (कुंडलिनी) कs जागृत करैत छैक ।[५]
विवेचना[सम्पादन करी]
- तस्य वाचकः प्रणवः
- ओ ईश्वरक वाचक प्रणव 'ॐ' छी ।
तैत्तरीयोपनषद शिक्षावल्ली अष्टमोऽनुवाकःमें ॐ कs विषयमें कहल गेल अछि
ओमति ब्रह्म। ओमितीद ँूसर्वम्।
ओमत्येदनुकृतिर्हस्म वा अप्यो श्रावयेत्याश्रावयन्ति।
ओमति सामानि गायन्ति।
ओ ँूशोमिति शस्त्राणि श ँूसन्ति।
ओमित्यध्वर्युः प्रतिगरं प्रतिगृणाति। ओमिति ब्रह्मा प्रसौति।
ओमित्यग्निहोत्रमनुजानति।
अमिति ब्राह्मणः प्रवक्ष्यन्नाह ब्रह्मोपाप्नवानीति।
ब्रह्मैवोपाप्नोति।।
अर्थातः- ॐ ही ब्रह्म छी । ॐ ही प्रत्यक्ष जगत् छी। ॐ ही एकर (जगतक) अनुकृति छी । हे आचार्य! ॐ के विषयमें आर सुनाओल जाई आचार्य सुनाबैत अछि । ॐ सं प्रारम्भ करिके साम गायक सामगान कहैत छथि । ॐ-ॐ कहैत् ही शस्त्र रूप मs मन्त्र पढ़ल जाइत अछि । ॐ सं अध्वर्यु प्रतिगर मन्त्रसभक उच्चारण करैत अछि । ॐ कहीक अग्निहोत्र प्रारम्भ करल जाइत अछि । अध्ययनके समय ब्राह्मण ॐ कहीकs ब्रह्म कs प्राप्त करsक बात करैत अछि । ॐक द्वारा ही ओ ब्रह्म कs प्राप्त करैत अछि ।
- ओ ओंकार आदि मैं जाना।
- लिखि औ मेटें ताहि ना माना ॥
- ओ ओंकार लिखे जो कोई।
- सोई लिखि मेटणा न होई ॥
गुरु नानक ॐ कs महत्वक प्रतिपादित करैत लिखलथि —
- ओम सतनाम कर्ता पुरुष निभौं निर्वेर अकालमूर्त
- यानी ॐ सत्यनाम जपsवाला पुरुष निर्भय, बैर-रहित एवं "अकाल-पुरुषके" सदृश भs जाइत अछि।
"ॐ" ब्रह्माण्डक नाद छी एवं मनुष्यके अन्तरमें स्थित ईश्वरक प्रतीक छी ।
सन्दर्भ सामग्रीसभ[सम्पादन करी]
- ↑ १६ श्लोकोंमें महिमा।
- ↑ एक ओंकार सतनाम
- ↑ त्रिदेव तथा त्रैलोक्यक प्रतीक।
- ↑ ओउ्म, यं, रं, वं, सं, शं, षं, हं, फट् आदी जहिमे अं कs मात्रा उपयोग होइ ओं मंत्र एकाक्षरी मंत्र होइत छैक ।
- ↑ ओंकारके लाभ


text:
जिला मुख्यालय के वार्ड नंबर 10 म' स्थित एहि राजकीय प्राथमिक विद्यालय म' मात्र दू गोट कमरा अछि। एक कमरा म' आंगनबाड़ी केर संचालन होयत अछि, जखनकि दोसर कमरा म' तीसरा सँ पांचवी कक्षा केर पढ़ाई एक संग होयत अछि। एहि फोटो सँ ई साफ अछि कि बच्चा सभके पढ़ेबाक लेल एहिठाम नहिये त' पर्याप्त बुनियादी सुविधा अछि आओर नहिये संसाधन।
इस बाबत जखन स्कूल के प्रधानाध्यापक अनिल कुमार सिन्हा सँ पुच्छल गेल त' ओ कहलनि कि स्कूल म' मात्र दू गोट कमरा अछि। एक कमरा म' आंगनबाड़ी केर संचालन होयत अछि। स्कूल के एक अंगना अछि जाहिठाम दू कक्षा लगाओल जायत अछि। एहिठाम करीब 90 बच्चा पढ़ैत अछि आओर छह शिक्षक कार्यरत छथि।
अनिल कुमार कहलनि कि ओ विभागक आला पदाधिकारी सभके कैको बेर एहि बदहाली केर सूचना देलनि मुदा विभाग द्वारा आय धरी कोनो डेग नहि उठाओल गेल। स्कूल के शिक्षिका खुशबू कुमारी कहलनि कि एहि बदहाली म' बच्चा सभके पढ़ायब हमरा सभक मजबूरी थीक। एक संग तीन कक्षा के बच्चा सभके पढ़ेबा म' हमसभ खुद परेशान भ' जायत छी।


text:
मधेपुरा। 04 जनवरी। भर्राही ओपी क्षेत्र के तुरकाही गाम मे उदाकिशुनगंज से सहरसा जे रहल बस अनियंत्रित भ' सड़क से नीचा उतैर गेल। बस मे बहुत रास यात्री सवार छल, बसक चालक केर समझदारी से बड़का दुर्धटना होयत - होयत बचल। करीब तीन यात्री गंभीर रूप से जख्मी बताओल जायत अछि।
जख्मी यात्रि सभ के इलाज लेल निजी क्लीनिक मे भर्ती कराओल गेलन्हि। स्थानीय लोग सभ कहला कि बस चालक काफी तेज गति से बस चलाबैत छलैथ। एहि दौरान तुरकाही गाम स्थित लचका पुल लग बस अनियंत्रित भ' गेल। बस पलटला पर बड़का दुर्घटना भ' सकैत छल। मुदा बस सड़क से उतैर के सीधा नीचा खेत मे चल गेल।
बस दुर्घटनाग्रस्त होयबाक सूचना भेटते स्थानीय लोग बस यात्रि सभक मदैद लेल पहुँचलनि। बसक चालक एवं खलाशी बस छोईड़ फरार बताओल जे रहल अछि। ओतहि ग्रामीण सभक सूचना पर भर्राही ओपी प्रभारी प्रसुंजय कुमार अप्पन सहयोगी के संग घटना स्थल पर पहुंचला। ओपी प्रभारी कहला कि बस अनियंत्रित भ' सड़क से नीचा चल गेल छल।स्थानीय लोग सभक मदैद से यात्री सभ क' दोसर बस से मधेपुरा भेजल गेल।


text:
समदिया
रेलमंत्री पवन कुमार बंसल रेल बजट 2013-14 पेश केलथि । लोकसभा मे एखन धरिक इ सबस प्रभावहीन बजट रहल । सत्ता पक्ष आ विपक्ष एकरा खानापूर्ति जेकां सुनैत रहल । नहि कोनो जोश आ नहि कोनो होश । एहि खानापूर्ति बजट मे कुल मिला कए बिहार लेल अछि निराशाजनक सनेस आ मिथिला क्षेत्र क लेल अछि ऐतिहासिक उपेक्षा । रेल बजट क इतिहास मे बिहार लेल योजनाक एहन सूखा कहियो नहि पडल छल । नव सनेस क फुहार त छोडू पुरान क सेहो कतहु चर्च नहि भेल । उलटा बिहार खास क मिथिला सन गरीब क्षेत्र मे रेल कारखाना क सपना देखिनिहार कए इ बता देल गेल जे अहांक सपना पूरा नहि भ सकैत अछि । रेलमंत्री द्वारा घोषणा कैल गेल जे आब जतए रेल कारखाना लागत ओहि मे राज्य क सेहो अपन राज्यांश देब अनिवार्य होएत । एतबे नहि फुट ओवर ब्रिज लेल सेहो इ नियम लागू क देल गेल अछि मतलब अगर राज्य सरकार टका देत तखने बनत, राज्य अगर गरीब अछि त एकर सपना देखबाक अधिकार अहां लग नहि अछि । किया त आइ जे नियम केंद्र बना रहल अछि ओकर सीधा फायदा विकसित राज्य कए भेटत। जखन कि अगिला 10 साल तक बिहार खास क मिथिला मे कोनो नव रेल परियोजना नहि आबि सकत । इ दुखद अछि । भारतीय संघ लेल घातक अछि। बिहार सन राज्य एकरा एकटा धोखा मानत। पिछला 60 साल मे समान भाडा प्रणाली हुए बा अन्य बिहार हित क मामला केंद्र हरदम राष्ट्रहित मे बिहार स बलि लेलक आब जखन बिहार कए जरूरत अछि त केंद्र ओकर हक देबाक बदला मे कानून बदलि रहल अछि । कारखाना क अगर गप नजरअंदाज क दी तखनो आजुक बजट मे किछु हाथ नहि आयल। 88टा नव लाइन बिछेबाक आ 36टा लाइनक दोहरणीकरण सहित कुल 136टा योजना क घोषणा कैल गेल अछि। विद्युतीकरण, लाइन परिवर्तन आ दोहरीकरण मे मिथिला क्षेत्र क गप छोडू बिहार लेल कोनो योजना नहि अछि। यात्री क संख्या आ भैगोलिक हिस्सा कए देखैत एकरा कोनो अर्थ मे संतुलित बंटबारा नहि कहि सकैत छी। निश्चित रूप स इ सुनियोजित उपेक्षा कहल जाएत। बजट मे मिथिला लेल केवल हाजीपुर स रामदयालु रेल लाइन क जिक्र अछि, जे रामविलास पासवान अपन कार्यकाल मे देबाक घोषणा क चुकल छलथि। इ रेलखंड महज खानापूर्ति अछि किया त हाजीपुर स मुजफफरपुर रेल लाइन अछि। एकर बदला मे अगर मुजफफरपुर स दरभंगा नव लाइन देल जइते त उत्तर बिहार मे एकटा अतिरिक्त रेलखंड भेट सकैत छल।
जहां धरि नव ट्रेन या विस्तार क गप अछि त छहटा ट्रेन देल गेल अछि। एकरा सेहो खानापूर्ति कहल जाए, किया त छह मे स पांचटा साप्ताहिक अछि। संगहि अधिकतर ट्रेन बिहार क छोट सन हिस्सा स गुजरैत अछि । देबाक नाम पर रेलमंत्री जरूर क्षेत्रवार नजरिया रखलथि अछि, मुदा लेबाक नाम पर पूरा समाजवाद अछि । कहबाक अर्थ इ जे ओ भाडा नहि बढेला अछि, मुदा अमीर आ गरीब सबहक जेब स अतिरिक्त टका लेबाक कईटा बाट खोलि देलथि अछि। जनवरी मे चलाकी स किराया बढ़ा चुकल रेलमंत्री बंसल घोषणा केलथि जे रेल किराया नहि बढत, मुदा तत्काल आ सुपरफास्ट टिकट महग भ जाएत । सरकार सेस लगा कए इ सेहो बता देलक जे हर छह मास पर भाडा बढबाक बाट खुलत ।
जाहि कुछ ट्रेन मे सुविधाक बढोतरी कैल गेल अछि ओकर संख्या बिहार मे कम अछि ताहि लेल एकर फायदा बिहार कए केतबा भेटत से अंदाज लगा सकैत छी । पुरान परियोजना लेल टकाक आवंटन बजट अध्ययन स पता चलत, मुदा बजट क प्राइज़ स कोनो नीक उम्मीद नहि कैल जा सकैत अछि। पटना क दस टा प्लेटफार्म पर एकटा शौचायल अछि जखन कि लाख क संख्या मे यात्री प्लेटफार्म पर अबैत छथि । अंतरराष्ट्रीय स्तर क एहि टिसन पर शौचालय क त पता नहि मुदा रेलमंत्री कहला अछि जे आगरा, नागपुर, बैंगलोर संग पटना मे सेहो लाउंज बनत । अमीर लोक लेल अनुभूति नामक एकटा नव श्रेणी जरूर बनेबाक घोषणा कैल गेल, मुदा बिहार क गरीब जनता लेल सामान्य आ शयनयान डिब्बा मे व्याप्त असुविधा पर कोनो सहानुभूति नहि देखाउल गेल। ट्रेन आ डिब्बाक कमी क कारण लटकी कए सफर करनिहार लेल वाइफाइ सन सुविधा कोन काजक।
कुल मिला कए सब राज्यक जेकां बिहारी क जेब स सेहो टका लेब आ आन राज्य जेकां बिहार क लोक कए सुविधा नहि देब क नीति एहि बजट मे देखा रहल अछि। बिहार मे घोषित पुरान परियोजना लेल धनक अभाव अछि आ आन राज्य लेल नव परियोजना क घोषणा कैल जा रहल अछि। पुरान परियोजना कए सेहो नव नियम मे आनल गेल अछि जेकर तहत आब केंद्र टका तखन देत जखन ओकर आधा खर्च राज्य उठेबा लेल तैयार हुए। एहन मे भारत क संघीय ढांचा कए कमजोर करैत इ बजट इ बुझेबा मे सफल रहल जे हम भारत क नागरिक स बेसी बिहारक नागरिक छी आ बिहारक हैसियत क अनुसार हमरा सुविधा आ परियोजना भेटत।
मिथिला कए भेटल नव ट्रेन——
कोलकाता-सीतामढी, साप्ताहिक
कटिहार-हाबडा, साप्ताहिक
कामाख्या- बरौनी- आनंद विहार, रोजाना
मिथिला कए भेटल नव सबारी गाडी—–
मुजफफरपुर-सीतामढी
समस्तीपुर- सहरसा- बनमखनी
सीतामढी-रक्सौल
जाहि ट्रेक क भेल विस्तार….
अजमेर-किशनगंज आब न्यू जलपाइगुडी
नई दिल्ली-मुजफफरपुर आब रक्सौल
दरभंगा-बेंगलुरु आब मैसूर
दुर्ग-छपरा आब मुजफफरपुर
हैदराबाद-दरभंगा आब रक्सौल
जम्मूतवी-बरौनी आब भागलपुर
लोकमान्य- दरभंगा आब रक्सौल
पुरी- दरभंगा आब जयनगर
मिथिला कए भेटल नव लाइन———-
पीरपैंती- जसीडीह
‘रेल बजट 2013-14 निराशाजनक अछि। बंसल लग कोनो विजन नहि अछि। इ केवल स्टाप गैप व्यवस्था अछि। एहि बजट मे कांग्रेस शासित राज्य लेल कई प्रकार क योजना क घोषणा कैल गेल जखनकि बिहार क उपेक्षा भेल अछि। ’
– मुख्यमंत्री नीतीश कुमार
शेष बिहार कए भेटल नव ट्रेन
1. राजेंद्रनगर टर्मिनस- न्यू तिनसुकिया साप्ताहिक एक्सप्रेस
2. पटना-सासाराम इंटरसिटी एक्सप्रेस
3. पाटलिपुत्र-बंगलुरु साप्ताहिक एक्सप्रेस
4. छपरा-थावे पैसेंजर
शेष बिहार कए भेटल विस्तारीकरण
1. छपरा-कानपुर एक्सप्रेस फर्रुखाबाद तक
एकर अलावा
1. जमालपुर-मालदा टाउन इंटरसिटी आब सब दिन
2. साहिबगंज-मिर्जाचौकी आ सोनपुर-हाजीपुर दोहरीकरण एहि साल होएत पूरा।
‘रेल मंत्री मात्र टका बटोरि रहल छथि। रेल भाड़ा मे 40 टका तक क अद्भुत वृद्धि भेल अछि। हम अपन रेल मंत्रित्वकाल मे रेलवे कए घाटा स उबारि देने रही । आइ स्थिति बदलि गेल अछि। बजट मे बिहार क घोर उपेक्षा भेल अछि । मधेपुरा, मढ़ौरा, डेहरी आन सोन, दीघा रेल पुल सहित पुरान कोनो परियोजना लेल राशि क व्यवस्था नहि कैल गेल अछि। हम सब बिहार लेल भीख नहि मांगि रहल छी, बल्कि रेलवे क परियोजना लेल राशि भेटबाक चाही। ‘
– पूर्व रेल मंत्री लालू प्रसाद
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
जखन सर्विस नीक रहैत अछि तं लोक के पाई देबय मे कष्ट नहि होए छनि. मुदा सर्विसों नीक नहि आओर पाइओ बेसि...ई तं ग्राहक पर एकटा जुल्म जकां अछि.
नीक सर्विस...चौबीसों घंटा बिजली के नाम पर एक तरह सं सरचार्ज सेहो लगाएल गेल अछि. जतय हरदम बिजली मिलैत अछि ओतय आन ठाम के तुलना मे आओर बेसि
पाई लेल जाएत.पटना जतय एक तरह सं चौबीसों घंटा बिजली मिलैत अछि ओतय लोक के 10 प्रतिशत बेसि बिल चुकाबय पड़तन्हि.
एकटा बात आओर बढ़ल बिल आगां सं नहि पिछला मास मई सं लागत. अहां के जे नवका बिजली बिल आएत ओ बढ़ल बिजली दर सं आएत. महंगाई मे ई आओर कष्ट बढ़ाएत.
रेट के देखय जाए तं 100 यूनिट तक बिजली इस्तेमाल करय वाला ग्राहक के आब 2.20 के जगह 2 रूपया 50 पैसा प्रति यूनिट के हिसाब सं बिल केर भुगतान कर पड़त.
एक सय सं 200 यूनिट वाला के 3 रुपया 10 पैसा के हिसाब सं आओर 200 सं 300 यूनिट खर्च करय वाला के तीन रुपया 75 पैसा के हिसाब सं भुगतान करय पड़तन्हि.
एहि सं ऊपर बिजली इस्तेमाल करय वाला के 4 रुपया 70 पैसा प्रति यूनिट के हिसाब सं बिल चुकाबय पड़तन्हि. संगहि-संग पहिने जे फिक्स रेट 90 रुपया वाला छल ओकरा बढ़ाsक 150 टका करि देल गेल अछि.
अहां कहि सकय छी जे सरकार के सेहो मजबूरी अछि. सरकार के पास पाई नहि अछि. बिजली खरीदय लेल पैसा नहि अछि. मुदा सुनय मे आबैत अछि जे अखनो कइटा एहन प्रभावशाली लोक छथिन्ह जिनका पर लाखों रुपया बिजली बिल बकाया अछि मुदा हुनका सं वसूलल नहि जा रहल अछि.
सरकार के वसूली पर सेहो सख्त होबय पड़त. एहि बात के ध्यान राखय के जरूरत अछि जे बिजली चोरी पर लगाम लागय. बिजली के अनेरो नुकसान नहि होए.
अखनो बिहार के कइटा एहन गाम अछि जतय बिजली नहि पहुंचल अछि. हमर गाम मे करीब चालीस साल पहिने सं बिजली अछि मुदा आस पास के कइटा गाम मे अखन धरि नहि पहुंचल अछि.
सरकार के बिजली रेट बढ़ाबय के खिलाफ विपक्षी पार्टी सभ आंदोलन के एलान करलक अछि. आरजेडी के कहनाय अछि जे ओ संपूर्ण क्रांति दिवस के मौका पर पांच जून के पूरा राज्य मे करत.
एहि महंगाई मे एकटा कष्ट नहि अछि. दालि...चाउर...तीमन...तरकारी...दूध...गैस... पेट्रोल...डीजल...खाद सभक दाम आसमान पर जा रहल अछि. केना जीबत लोक?


text:
विद्यापति मैथिल युवा मंच (वीएमवाइएम), दिल्लीक १५'म सरस्वती पूजनोत्सव विगत बसंत पंचमी दिन सफलतापूर्वक मनाओल गेल. एहि उपलक्ष्य मे संस्था दिस सँ छात्र/छात्रा सभक लेल मारिते रास प्रतियोगिता सबहक आयोजन कयल गेल. जाहि मे कुल ७०० सँ बेसी छात्र/छात्रा सम्मिलित भेलनि. जकर पूर्व चयन संस्था द्वारा पूर्व निर्धारित तिथि दिनांक १५.०१. २०१७ आ २२.०१. २०१७ कें क्रमशः प्रश्नोत्तरी आ नृत्य ओ गायन लेल कयल गेल. एहि अंतर्गत प्रश्नोत्तरी मे कुल २०, नृत्य मे १५ आ गायन लेल ६ छात्र/छात्राक चयन भेल.
तकरा बाद दिनांक ०१ फरवरी २०१७ कें स्वाति अपार्टमेंट पार्क, विनोदनगर मे विधिवत प्रतिमा पूजन,संगीतमय आरती आ प्रसाद वितरण क' आस्थापूर्वक विद्याक अधिष्ठास्ति देवी सरस्वतीक पूजा-अर्चना कयल गेल. अवसर पर संस्था द्वारा प्रतिवर्ष बसंत पंचमीक शुभ अवसर पर बहार होम' बला स्मारिका विमोचित भेल. विदित हो कि ई स्मारिका सभ बेर मातृभाषा मैथिलीए टा मे बहार होइत अछि आ एकरा अन्तर्गत प्रायः मैथिलीक प्रतिष्ठित युवा आ वरिष्ठ साहित्यकार लोकनिक रचना प्रकाशित कयल जाइत अछि.
कार्यक्रम मे वी.एम. वाइ.एम एकेडमी द्वारा छात्र प्रतियोगिताक आयोजन मे अंतिम चयनित छात्रलोकनि जेना प्रश्नोत्तरी मे १२,नृत्य मे अंतिम १, गायन मे ६ आ चित्रकला मे ६ कें पुरस्कृत कायल गेल. छात्र प्रतियोगिताक निर्णायक मंडल मे वंदना झा, रमण कुमार, प्रियदर्शिनी पूजा, विक्रम झा, संजीव, अनुश्री मिश्रा, डॉली झा, कंचन,निधि, मनीषा झा एवं सपना सिंह रहथि.
वी.एम. वाइ.एम द्वारा होम' बला एहि सरस्वती पूजनोत्सव मे अतिथि सम्मानक अन्तर्गत संजय कुमार झा (राष्ट्रीय महासचिव, जदयू), दिनेश सिंह (पूर्व कुलपति,दिल्ली विश्वविद्यालय), सी.एम.झा (चेयरमैन,सी.एम.जे,यूनिवर्सिटी), अशोक झा (अध्यक्ष,मिथिला विकास परिषद,कोलकाता), गोपाल केडिया (चार्टर्ड एकॉन्टेन्ट), अनिल झा (जी.एम. रिलायबल डाटा), नितिन कँवर (चार्टर्ड एकॉन्टेन्ट), निशिकांत ठाकुर (संपादक-शुक्लपक्ष), श्रीमती रूपम झा (नेत्री,आम आदमी पार्टी), एस.एन.झा (रिटायर्ड आइ.ए.एस.) , डॉ. बी.के.झा (चिकित्सक), सुमित कँवर (चार्टर्ड एकॉन्टेन्ट), डॉ. बीरबल झा (चेयरमैन मिथिलालोक एवं एम.डी.ब्रिटिश लिंगुआ), मनोज अग्रवाल (चार्टर्ड एकॉन्टेन्ट) , राजीव झा (महासचिव,नेपाल सद्भावना पार्टी), अनिल कुमार झा (पूर्व उद्योग मंत्री,नेपाल सरकार), बिपिन बिहारी सिंह (नेता,भाजपा), नकुल भारद्वाज (नेता, भाजपा) केँ संस्था दिस सँ सम्मानित कयल गेल. अवसर पर मैथिली पत्रकारिता सम्मानक अन्तर्गत मिथिला दर्शन डॉट न्यूज़क संपादक राहुल राय सम्मानित भेलथि.
सरस्वती पूजनोत्सवक एहि अवसर पर वी.एम. वाइ.एम डिस्पेंसरी दिस सँ फिजियोथेरपी एवं अन्य रोग तथा श्यामा स्पेशिलिटी हॉस्पिटल द्वारा नेत्र रोगक निःशुल्क स्वास्थ्य परामर्श शिविर लगाओल गेल. संध्या पहर सांस्कृतिक कार्यक्रम अन्तर्गत , रमेश मल्लिक एंड ग्रुप (वादन), संजय झा (गायन), रश्मि प्रिया झा (गायन), नेहा प्रियदर्शिनी (गायन), राम नारायण ठाकुर (प्रहसन,मिनाप,जनकपुर), ललिता राउत (प्रहसन,मिनाप,जनकपुर), राजेश (प्रहसन,मिनाप,जनकपुर), किशन कन्हैया (गायन), मदन मुस्कान (गायन), मनीष मिश्रा (गायन), आद्या एवं अपेक्षा (सुपुत्री रमेश मल्लिक- युगल गीत) एवं अदिति मिश्रा (नृत्य) द्वारा रंगारंग सांस्कृतिक कार्यक्रमक आयोजन कयल गेल. जाहि मे मंच संचालन संयुक्त रूप सँ मनीष झा बौआभाइ आ आंनद मोहन झा केलनि.
एहि अवसर पर मारिते मिथिला-मैथिली अभियानी उपस्थित रहथि. जाहि मे प्रमुख छथि- विजय चन्द्र झा,विद्यानन्द झा,अमरनाथ झा,रूपम झा,रामबाबू सिंह,शरत झा,संजीव सिन्हा,विभय झा,संतोष राठौड़,विमल जी मिश्र,प्रसून झा,संजय नागदह,ब्रजेश मिश्र,ललित नारायण झा,शिवेश झा,मोहन मुरारी झा,विजय कुमार झा,तपन झा,अमरेन्द्र झा,अनूप मैथिल आदि.
पुज्नोत्सवक कॉर्पोरेट सपोर्ट वेल्वोलिन कम्मिन्स प्राइवेट लिमिटेड, सरेन्स इन्डिया तथा रिलाएबल डाटा सर्विसेज प्राइवेट लिमिटेड द्वारा कयल गेल. जकर मीडिया पार्टनर मिथिला मिरर, मिथिला दर्शन.न्यूज, मैथिली जिन्दाबाद, मिथिमीडिया एवं ई-मिथिला छल.


text:
नर्मदा कुमारी
सीतामढी। अगिला सत्र स प्रदेश क सबटा आईटीआई मे छात्र लेल ड्रेसकोड लागू कैल जाएत। श्रम संसाधन मंत्री जनार्दन सिंह सिग्रीवाल कहला अछि जे वातवरण निर्माण, छात्र मे आत्मविश्वास आ एकरुपता अनबा लेल आईटीआई संस्थान मे डेÑस कोड अगिला सत्र स लागू कैल जाएत। ओतहि ओ कहला जे अप्रासंगिक भ चुकल किछु टेÑड कए हटाउल जाएत। ओ कहला जे सबटा संस्थान मे खास ट्रेड क प्रशिक्षण देल जाएत ताकि गुणवत्तापूर्ण कौशलप्राप्त छात्र देश-विदेश मे नीक प्रदर्शन क सकथि। मॉडल आईटीआई क निर्माण क दिस सेहो सरकार प्रयास तेज क देलक अछि। श्रम संसाधन मंत्री जनार्दन सिंह सिग्रीवाल पटना मे आईटीआई क प्राचार्य आ उप प्राचाय क राज्यस्तरीय समीक्षा बैठक कए संबोधित करैत इ जानकारी देलथि। ओ कहला जे विभागीय सक्रियता बढ़ेबा लेल, संस्थान मे बुनियादी आवश्यकता क बहाली आ शिक्षक-छात्र हित स जुड़ल मामला क निष्पादन मे तेजी अनबा लेल आब चारि मास पर राज्यस्तरीय बैसार क आयोजन कैल जाएत। श्री सिंह उप प्राचाय क वेतन विसंगति शीघ्र दूर करबाक आ बकाया वेतन क शीघ्र भुगतान क सेहो भरोस देलथि। मंत्री सीतामढ़ी, बेगूसराय सहित गया आ मोतिहारी महिला आईटीआई कए अतिक्रमणमुक्त करबाक दिशा मे सेहो ठोस पहल करबाक आश्वासन देलथि। ओ कहला जे पीपीपी मोड आ विश्वबैंक क सहायता स सरकार कईटा संस्थान कए सेंटर आफ एक्सीलेंस बनेबाक योजना पर अमल शुरू क देलक अछि। श्री सिंह क अनुसार मुंगेर, हाजीपुर, डेहरी-आॅन-सोन, महिला आईटीआई मुजफ्फरपुर, महिला आईटीआई पटना, बेगूसराय, बक्सर, मढ़ौरा, फतुहा, बेतिया, सुपौल, घोघरडीहा आ वीरपुर आईटीआई कए सेंटर आफ एक्सीलेंस बनेबा लेल 3,056 लाख टका खर्च कैल जाएत। प्रति आईटीआई ढाई करोड़ टका खर्च करबाक योजना अछि। एकर अतरिक्त विश्वबैंक क सहायता स भागलपुर, मुजफ्फरपुर, गया, कटिहार, दरभंगा, मोतिहारी, फारबिसगंज आ सीतामढ़ी कए सेंटर आफ एक्सीलेंस बनेबा लेल 1960 लाख खर्च कैल जाएत। ओ दावा केलथि जे कईटा आईटीआई क भवन निर्माण शुरू भ गेल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
सर्व शिक्षा अभियान
सर्व शिक्षा अभियान जिला आधारित एकटा विशिष्ट विकेन्द्रित योजना छै. एकर मध्यम सं प्रारंभिक शिक्षा कें सार्वभौमीकरण लक्षय कें प्राप्त करनाय निर्धारित कैल गेल छै.
सर्व शिक्षा अभियान कें कार्यान्वयन वर्ष 2000-2001 सं कैल जा रहल छै जेकर उद्देश्य सार्वभौमिक सुलभता एवं प्रतिधारण, प्रारंभिक शिक्षा मे बालक-बालिका एवं सामाजिक श्रेणी केंअंतरक कें दूर करय तथा अधिगम कें गुणवत्ता मे सुधार कें लेल विविध अंत:क्षेपक मे अन्य बातक कें संग-संग नया स्कूल खोला जानाय तथा वैकिल्पक स्कूली सुविधाक प्रदान करनाय, स्कूलक एवं अतिरिक्त कक्षा-कक्षाक कें निर्माण करय, प्रसाधन-कक्ष एवं पेयजल सुविधा प्रदान करनाय, अध्यापकक कें प्रावधान करनाय, नियमति अध्यापकक कें सेवाकालीन प्रशिक्षण तथा अकादमिक संसाधन सहायता, नि:शुल्क पाठ्य-पुस्तकक एवं विर्दयां तथा अधिगम स्तरक/परिणामक मे सुधार कें लेल सहायता प्रदान करनाय शामिल छै
सर्व शिक्षा अभियान जिला आधारित एकटा विशिष्ट विकेनिद्रत योजना छै. एकर माध्यम सं प्रारंभिक शिक्षा कें सार्वभौमीकरण करय कें योजना छै. एकरा लेल स्कूल प्रणाली कें सामुदायिक स्वामित्व मे विकिसत करनाय रणनीति अपना कर काज कैल जा रहल छै. इ योजना समूचा देश मे लागू छै आ अस मे सबटा प्रमुख सरकारी शैक्षिक पहल कें शामिल कैल गेल छै.
सर्व शिक्षा अभियान की छै
- सार्वभौमिक प्रारंभिक शिक्षा कें लेल एकटा स्पष्ट समय-सीमा कें संग कार्यक्र म.
- पूरा देश कें लेल गुणवत्तायुक्त आधारभूत शिक्षा कें माँग कें जवाब,
- आधारभूत शिक्षा कें माध्यम सं सामाजिक न्याय कें बढ़ावा देवय केंअवसर,
- प्रारंभिक शिक्षा कें प्रबंधन मे - पंचायती राज संस्थाआक, स्कूल प्रबंधन समिति, ग्रामीण व शहरी गंदी बस्ती स्तरीय शिक्षा समिति, अभिभावक-शिक्षक संगठन, माता-शिक्षक संगठन, जनजातीय स्वायतशासी परिषद् आ अन्य जमीन सं जुड़ल संस्थाअक कें, प्रभावी रूप सं शामिल करय कें प्रयास,
- पूरा देश मे सार्वभौमिक प्राथमिक शिक्षा कें लेल राजनीतिक इच्छा-शक्ति कि अभिव्यक्ति,
- केन्द्र, राज्य एवं स्थानीय सरकार कें बीच सहभागिता व
- राज्यक कें लेल प्रारंभिक शिक्षा केंअपन दृष्टि विकिसत करय कें सुनहरा अवस
सर्व शिक्षा अभियान कें फोकस एरिया
- वैकिल्पक स्कूली व्यवस्था
- विशेष जरूरतमंद बच्चाक
- सामुदायिक एकजुटता या संघटन
- बालिका शिक्षा
- प्रारंभिक शिक्षा कें गुणवत्ता
संस्थागत सुधार - सर्व शिक्षा अभियान कें एकटा भाग कें रूप मे राज्यक मे संस्थागत सुधार कैल जेतय. राज्यक केंअपन मौजूदा शैक्षिक पद्धति कें वस्तुपरक मूल्यांकन करय कें हेतय जइ मे शैक्षिक प्रशासन, स्कूलक मे उपलब्धि स्तर, वित्तीय मामलक, विकेन्द्रीकरण तथा सामुदायिक स्वामित्व, राज्य शिक्षा अधिनियम कें समीक्षा, शिक्षकक कें नियुक्ति तथा शिक्षकक कें तैनाती कें तर्कसम्मत बनेनाय, मॉनीटरिंग तथा मूल्यांकन, लड़कियक, अनुसूचित जाइत/अनुसूचित जनजाइत तथा सुविधाविहीन वर्गक कें लेल के लिए शिक्षा, निजी स्कूलों तथा ई.सी.सी.ई. संबंधी मामलक शामिल हेतय.कई राज्यक मे प्रारंभिक शिक्षा प्रदान करय कें व्यवस्था मे सुधार कें लेल संस्थागत सुधार सें हों कैल जेतय.
सतत वित्त पोषण - सर्व शिक्षा अभियान अइ तथ्य पइर आधारित छै की प्रारंभिक शिक्षा कार्यक्र म कें वित्त पोषण हमेशा जारी राखल जै. केन्द्र आ राज्य सरकारक कें बीच वित्तीय सहभागिता पइर दीर्धकालीन परिप्रेक्ष्य कें अपेक्षा छै.
सामुदायिक स्वामित्व - अइ कार्यक्र म कें लेल प्रभावी विकेन्द्रीकरण कें जरिए स्कूल आधारित कार्यक्र मक मे सामुदायिक स्वामित्व कें अपेक्षा छै. महिला समूह, ग्राम शिक्षा समिति कें सदस्यक आ पंचायतीराज संस्थाअक कें सदस्यक कें शामिल कयर क अइ कार्यक्र म कें बढ़ैएल जतय.
संस्थागत क्षमता निर्माण - सर्व शिक्षा अभियान कें माध्यम सं राष्ट्रीय शैक्षिक योजना एवं प्रशासन संस्थान/ राष्ट्रीय शिक्षक शिक्षा परिषद्/राज्य शैक्षिक अनुसंधान व प्रशिक्षण परिषद्/सीमेट (एस.आई.ई.एम.ए.टी.) जैसी राष्ट्रीय एवं राज्यस्तरीय संस्थाअक कें लेल क्षमता निर्माण कें महत्वपूर्ण भूमिका कें परिकल्पना कैल गेल छै.गुणवत्ता मे सुधार कं लेल विशषज्ञक कें स्थायी सहयोग वाली प्रणाली केंआवश्यकता छै.
शैक्षिक प्रशासन की प्रमुख धारा मे सुधार - अइ मे संस्थागत विकास, नयी पहल कें शामिल कयर क आ लागत प्रभावी आ कुशल पद्धतिक अपना क शैक्षिक प्रशासन कें मुख्य धारा मे सुधार करय कें अपेक्षा छै.
पूर्ण पारिदर्शता युक्त सामुदायिक निरीक्षण - अइ कार्यक्र म मे समुदाय आधारित पद्धति अपनैल जेतय. शैक्षिक प्रबंध सूचना पद्धति, माइक्र ो योजना आ सर्वेक्षण सं समुदाय आधारित सूचना कें संग स्कूल स्तरीय आंकड़क कें संबंध स्थापित करतय. अइ कें अलावा प्रत्येक स्कूल एकटा नोटिस बोर्ड रखतय जइ मे स्कूल द्वारा प्राप्त कैल गेल समूचा अनुदान आ अन्य ब्यौरे दर्शाएल जेतय.
योजना इकाई कें रूप मे बस्ती - सर्व शिक्षा अभियान आयोजना कें इकाई कें रूप मे बस्ती कें संग योजना बनवएयत समुदाय आधारित दृष्टिकोण पइर कार्य करएयत छै. बस्ती योजनाएं जिला कें योजनाएं तैयार करय कें आधार हेतय.
समुदाय कें प्रति जवाबदेही - सर्व शिक्षा अभियान मे शिक्षकक, अभिभावकक आ पंचायतीराज संस्थाअक कें बीच सहयोग तथा जवाबदेही एवं पारिदर्शता कें परिकल्पना कैल गेल छै.
लड़कियक कें शिक्षा - लड़कियक विशेषकर अनुसूचित जाति एवं अनुसूचित जनजाति कें लड़कियक कें शिक्षा, सर्व शिक्षा अभियान कें एकटा प्रमुख लक्ष्य हेतय.
विशेष समूहक पइर ध्यान - अनुसूचित जाइत, अनुसूचित जनजाइत, धार्मिक एवं भाषाई अल्पसंख्यकक, वंचित वर्गक कें बच्चचाक आ विकलांग बच्चाक कें शैक्षिक सहभागिता पइर विशेष ध्यान देल जेतय.
परियोजना पहिलक चरण - सर्व शिक्षा अभियान पूरा देश मे सुनियोजित रूप सं परियोजनापूर्व चरण प्रारम्भ करतय जे वितरण आ निरीक्षण (मॉनीटरिंग) पद्धति कें सुधार कयर क्षमता विकास कें कार्यक्र म चलएयतय.
गुणवत्ता पइर बल देनाय - सर्व शिक्षा अभियान पाठ्यचर्या मे सुधार कइर क तथा बाल केन्द्रित कार्यकलापक आ प्रभावी शिक्षण पद्धतियक कें अपना क प्रारंभिक स्तर तइक शिक्षा कें उपयोगी आ प्रासंगिक बनेवा पइर विशेष बल दइत छै.
शिक्षकक कें भूमिका - सर्व शिक्षा अभियान, शिक्षकों कें महत्वपूर्ण भूमिका कें स्वीकार करयत छै आ ओकर विकास संबंधी आवश्यकताअक पयर ध्यान देवय कें समर्थन करयत छै. प्रखंड संसाधन केन्द्र/सामूहिक संसाधन केन्द्र कें स्थापना, योग्य शिक्षकक कें नियुक्ति, पाठ्यचर्या सं संबंधित सामग्री कें विकास मे सहयोग कें जरिये शिक्षक विकास कें अवसर, शिक्षा संबंधी प्रक्रि याअक पइर ध्यान देनाय आ शिक्षकक कें एक्सपोजर दौउरा, शिक्षकक कें बीच मानव संसाधन कें विकिसत करय कें उद्देश्य सं तैयार कैल जायत छै.
जिला प्रारंभिक शिक्षा योजना - सर्व शिक्षा अभियान ढांचा कें अनुसार प्रत्येक जिला प्रारंभिक शिक्षा कें क्षेत्र मे समूचा एवं के द्रिन्त दृष्टिकोण कें संग, निवेश कें जानय वाला आ ओकरा लेल जरूरी राशि कें प्रदर्शित करय वाला एकटा जिला प्रारंभिक शिक्षा योजना तैयार करतय. एत एकटा प्रत्यक्ष योजना होयत जे दीर्घाविध तक सार्वभौमिक प्रारंभिक शिक्षा कें लक्ष्य कें प्राप्त करय कें गतिविधियक कें ढ़ाँचा प्रदान करतय. ओस मे एकटा वार्षिक कार्ययोजना एवं बजट हेतय. जइ मे सालभर मे प्राथमिकता कें आधार पर संपादित कै जावय वाला गतिविधियक कें सूची हेतय. प्रत्यक्ष योजना एकटा प्रामाणकि दस्तावेज हेतय जइ मे कार्यक्र म कार्यान्वयन कें मध्य मे निरन्तर सुधार सें हेतय.
सर्व शिक्षा अभियान में ग्राम शिक्षा समिति कें भूमिका
सर्व शिक्षा अभियान सरकार कें एकटा महत्वाकांक्षी योजना छै. सर्व शिक्षा अभियान कें घोषित लक्ष्य केंअनुसार एकटा निश्चित समय सीमा कें अन्दर सबटा बच्चाक कें शत-प्रतिशत नामांकन, ठहराव तथा गुणवत्तता युक्त प्रांरिभक शिक्षा सुनिश्चित करनाय छै. साथ ही सामाजिक विषमता तथा लिंग भेद कें सें हो दूर करनाय छै.
उक्त सबटा मुद्दाक समुदाय सं जुड़ल छै. यानी समुदाय कें ओय बारे बताएल बिना तथा ओकरा कार्यक्र म सं जोड़ेय बिना लक्ष्य कें प्राप्ति नहि कैल जा सकतय. ऐना सर्व शिक्षा अभियान कें अन्तर्गत सामुदायिक सहभागिता कें अनिवार्यता कें जोरदार ढंग सं राखल गेल छै. अइ मे ऐहन व्यवस्था कैल गेल छै जइ मे प्राथमिक तथा मध्य विद्यालयक कें स्वामित्व समुदाय कें पास सें हो तथा इ विद्यालयक कें किछू हइद तइक पंचायतक कें प्रति जिम्मेदार बनावल जैतय.सामुदायिक भागीदारी कें सुनिश्चित करय कें लेल अइ मे कईक टा व्यवस्था कैल गेल छै. प्रत्येक विद्यालय मे ग्राम शिक्षा समिति कें गठन एकटा ऐहन व्यवस्था छै. सर्व शिक्षा अभियान मे कार्यक्र म कार्यान्वयन कें प्रबंधकीय ढांचाक कें अन्तर्गत ग्राम शिक्षा समिति कें महत्वपूर्ण स्थान देल गेल छै आ अइ विकेन्द्रीकृत प्रबंधकीय व्यवस्था केंअन्तर्गत ग्राम समिति कें महत्वपूर्ण जिम्मेदारी सौंपी गेल छै.
स्त्रोत: सर्व शिक्षा अभियान अधिसूचना, भारत सरकार 2004 व 2005, राज्य संसाधन केन्द्र, मकान संख्या -251, कडरु, राँची -834002 (झारखंड)


text:
बैशाख ३१ गते,रौतहटमे शनिदिन भिन्सर भेल मोटरसाइकल दुर्घटनामे एक गोटेके मृत्यु भेलअछि तँ दु गोटे गम्भीर घाहिल भेलअछि ।मौलापुर गाउँपालिकाके पथराबुधराममे भेल ओय दुर्घटनामे परी मौलापुर ३ मर्यादपुरके मुकेश कुमार पटेलके मृत्यु भेलअछि । विपरीत दिशासँ आबिरहल दुटा मोटरसाइकल एक आपसमे ठोक्कैलासँ पटेलके जान गेल जिल्ला प्रहरी कार्यालय रौतहटके प्रहरी नायब उपरीक्षक नविनकृष्ण भण्डारी बतौलनिअछि ।बन्कुल बजारसँ मौलापुर दिस जारहल बा २८ प ५८७ नम्बरक मोटरसाइकल आ विपरीत दिशासँ आबिरहल ना १३ प ११३५ नम्बरक मोटरसाइल पथराबुधराममे ठोक्कैलासँ कटहरीया १ के रामजी यादव आ फतुवा बिजयपुर गाउँपालिका पेटभर्वाके हरिन्द्र यादव गम्भीर घाहिल भेलअछि । दुनुगोटे घाहिलके जिल्ला अस्पताल गौरमे उपचार भऽरहलअछि ।तीव्र गति आ घुम्ती मोडके कारण दुर्घटना भेल अनुमान कएलगेलअछि ।
Share.


text:
एहि बेर फेर ठगाएल बिहार. रेल मंत्री ममता बनर्जी एक बेर फेर सं बिहार के झुनझुना थमा देलीह. ममता जी अपन राज्य पश्चिम बंगाल पर तं जमि कs मेहरबानी करलीह मुदा बिहारक अनदेखी करय मे कोनो कोर-कसर नहि छोड़लीह.
विधानसभा चुनाव के देखैत बंगाल मे जतय रेलक प्रोजेक्टक बरसात करि देल गेल ओतय बिहार सं एकदम सं मुंह फेर लेल गेल. रेल बजट सं पहिने पटना मे बिहारक
सांसद सभ के संग बैसार सेहो कएल गेल छल मुदा ओकरो कोनो असर नहि पड़ल.
बिहार के लेल जे नवका ट्रेन देल गेल अछि ओहि मे हावड़ा-दरभंगा एक्सप्रेस... हैदराबाद-दरभंगा एक्सप्रेस साप्ताहिक अछि डे मूरी...झारसुगुड़ा...नागपुर भsक चलत... सहरसा-पटना इंटरसिटी एक्सप्रेस ... शालीमार(बंगाल)- पटना के बीच एसी दुरंतो... सासाराम -दिल्ली एक्सप्रेस शामिल अछि.
पर्यटन के बढ़ावा देबय लेल जन्मभूमि गौरव नाम सं ट्रेन चलाएल जाएत. एहि मे एकटा ट्रेन बिहार मे खाता मे आएल अछि ई ट्रेन हावड़ा सं बोलपुर... राजगीर... पटना... वाराणसी होएत गया आएत फेर एहिठाम सं वापस हावड़ा चलि जाएत.
एकरे संग एक भागलपुर सं अजमेर के लेल एकटा ट्रेन मिलल अछि. अजमेर-किशनगंज एक्सप्रेस के न्यू जल्पाईगुड़ी तक बढ़ा देल गेल अछि.
एकर अलावा किछ ट्रेन बिहार भsक गुजरत. जेहि मे सं एकटा आसनसोल-गोरखपुर एक्सप्रेस अछि जे छपरा-सीवान भsक चलत.
एकरे संग निजामुद्दीन- बापूधाम मोतिहारी एक्सप्रेस मुजफ्फरपुर तक... जम्मूतवी-सोनपुर एक्सप्रेस सेहो मुजफ्फरपुर तक... हाजीपुर-फूलवरिया पैसेंजर बथुआ बाजार तक... आओर हाजीपुर-थावे पैसेंजर कप्तानगंज तक बढ़ाएक गेल अछि.
आरजेडी सांसद आओर पूर्व रेल मंत्री लालू यादव ममता जी के बिहार के अनदेखी करय पर टोकबो करलखिन्ह मुदा ओहि टाइम रेलमंत्री के बजट पेश करय के कारण हुनका शांत होए पड़लन्हि.
बजट सं पहिने मुख्यमंत्री नीतीश कुमार जी सेहो ममता बनर्जी के चिट्ठी लिख किछ ट्रेनक मांग करने छलखिन्ह. मुदा लगैत अछि ममता जी ओहि पत्र के फाड़ि डस्टबिन मे फेंक देलीह.
हम अहां सभ के पहिनहुं कहने छलहुं जे अपन-अपन एमपी... एमएलए पर दबाव बनाउ. लगैत अछि अहां सभ सेहो अपना-अपना इलाका लेल...नवका ट्रेन...प्रोजेक्ट लेल एमपी-एमएलए सं सम्पर्क नहि करलौं.
सांसद-विधायक जी सेहो सुतल रहलाह. लोकतंत्र मे सुतल रहला पर एहने अनदेखी होएत अछि. आब जे नियति अछि ओकरा के बदलत? ठेलम-ठेल रेल मे चढय मे मजा आबैत अछि त दोसर कि करत?


text:
बेगूसराय। 02 फरवरी। बिहार मे शराबबंदी केर बावजूद शराबक अवैध कारोबार खूब चैल रहल अछि। ताजा मामला के खुलासा बरौनी पुलिस कएलन्हि अछि। पुलिस 225 कार्टून विदेशी शराब बरामद कएलन्हि अछि। ऐहिक संग 2 शराब तस्कर क' गिरफ्तार करि जेल भेजल गेल अछि।
बरौनी थानाध्यक्ष गजेंद्र सिंह केर मुताबिक पुलिस क' गुप्त सूचना भेटल छल कि सब्जि सँ भरल ट्रक मे विदेशी शराब के बड़का खेप बेगूसराय मे आबै बला अछि। जाहिक बाद पुलिस कार्रवाई करैत बरौनी थाने के बीच एनएच पर सघन चेकिंग शुरू कएलन्हि।
एहि दौरान पुलिस एक ट्रक क' पकरलैन्ह। जाहिमे सब्जि भरल छल। ओहि ट्रकक तलाशी मे 225 कार्टून विदेशी शराब बरामद भेल। ट्रक चालक आ उपचालक क' गिरफ्तार करि पुलिस पूछताछ क' रहल अछि।


text:
मुंबई । महाराष्ट्र मे एक बेर फेर हम पिटा गेलहुं। भारतीय हेबाक गर्व करैत मराठी क हाथ एक बेर फेर बिहार क लोक कए पिटबा लेल उठल। कांग्रेस सरकार एक बेर फेर बिहारी कए पिटबा लेल राज ठाकरे कए छूट द देलक। उत्तर भारतीय संग महाराष्ट्र नव निर्माण सेना (एमएनएस) क इ गुंडई नव नहि अछि। सोमदिन एमएनएस कार्यकर्ता महाराष्ट्र क सतारा जिला क सैनिक स्कूल मे जेना गुंडागर्दी केलक आ बिहार क छात्र कए पीटलक ओ बिना सरकारक छूट स संभव नहि छल। बिहार क छात्र सैनिक स्कूल मे दाखिला लेबा लेल गेल छलाह, जे पूर्ण रूप स योग्यताक आधार पर राष्ट्रीय स्तर पर आयोजित होइत अछि। एहि गुंडागर्दी कए समाजसुधार क जामा पहिरा एमएनएस कार्यकर्ता आरोप लगा रहल अछि जे छात्र दाखिला लेल फर्जी मेडिकल सर्टिफिकेट क इस्तेमाल क रहल छलाह। सवाल अछि जे कांग्रेस सरकार इ जांच क जिम्मा केकरा देने अछि । कोनो बहाने बिहारी कए पिटबाक काज आखिर महाराष्ट्र मे कहिया धरि होइत रहत। एमएनएस क एहि बदसलूकी आ गुंडागर्दी क खिलाफ आवाज उठब शुरू भ गेल अछि। बिहार क मुख्यमंत्री नीतीश कुमार संग जेडीयू नेता शरद यादव आ शिवानंद तिवारी तक सवाल उठेलथि अछि जे की बिहार देश क हिस्सा नहि छी। आ अगर छी त दोषी पर महाराष्ट्र सरकार कार्रवाई करए। बीजेपी सेहो एमएनएस क गुंडागर्दी लेल महाराष्ट्र सरकार कए कोसलक अछि। बीजेपी नेता मुख्तार अब्बास नकवी कहला अछि जे आखिर किया बेकसूर लोक कए पीटल जा रहल अछि। दोषी क खिलाफ कार्रवाई किया नहि भ रहल अछि । राजद आ लोजपा एक बेर फेर पूरा मामला पर चुप अछि, जखन कि कांग्रेस कार्रवाई क भरोस दैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर